text:
Akin ya Importantin Paaligwasen Moy Espiritualidad Mo?
“Itultuloy moy manseet ed panagbasa diad publiko, ed panamilin, tan ed panagbangat.”—1 TIM. 4:13.
1, 2. (a) Panon ya nasusumpal so Isaias 60:22 ed sayan panaon na anggaan? (b) Anto ray pankaukolan natan ed organisasyon nen Jehova diad dalin?
“SAY daiset et magmaliw a sanlibo tan say melag et magmaliw a mabiskeg a nasyon.” (Isa. 60:22) Satan ya propesiya et nasusumpal ed sayan kaunoran iran agew. Nen 2015 ya serbisyon taon, 8,220,105 ya manangipalapag na Panarian so aktibo ed panagpulong diad interon mundo! Nepeg ya napakiwas so amin ya Kristiano ed samay sampot ya parte na propesiya, lapud imbaga na Ama tayod tawen: “Siak a mismo, si Jehova, so mamapeles ed saya diad mismon panaon to.” No akalugan kad sakey a luluganan, nalikas mo no ompepeles lay batik to. Mipadpara, nalilikas tayoy ipepeles na panaggaway babangatan ya kimey. Panon tayon makapibansag ed satan? Kasin gagawaen tayoy anggaay nayarian tayo bilang maseseg ya manangipalapag na Panarian? Dakel ya agagi so nan-aplay ya regular odino auxiliary payunir. Tan naliliketan tayo met ta dakel so manlilingkor ed saray lugar ya baleg so pankaukolan odino manboboluntaryo ed arum ni ran teokratikon kimey.
2 Balet dakel nin siansiay kaukolan ya komikimey. Kada taon et manga 2,000 ya kongregasyon so nabubuo. No diad kada balon kongregasyon et kaukolan so limaran elder, 10,000 ministeryal ya lingkor so kaukolan ya magmaliw ya elder kada taon. Labay ton ibaga et nilibon brother so kaukolan ya onkualipikan ministeryal ya lingkor. Nilikud ed satan, balanglan diad saray brother o sister et dakel so ‘gagawaen ed kimey na Katawan.’—1 Cor. 15:58.
NO ANTOY LABAY YA IBAGA NA IYALIGWAS ED ESPIRITUAL
3, 4. Anto ray sarag mon gawaen pian onaligwas kad espiritual?
3 Basaen so 1 Timoteo 3:1. Say Griegon salitan impatalos ya “dadampoten” et ontutukoy ed pampursigin gawaten so sakey ya bengatla, anggano onkulandit ka ni. Diad impangusar nen apostol Pablo ed satan ya salita, indanet to ya kaukolay pansagpot pian onaligwas ed espiritual. Imadyin mon walay sakey ya brother ya iisipen to no antoy nitulong tod kongregasyon diad arapen. Aliwa nin ministeryal ya lingkor natan, balet atalosan to ya kaukolan toy onaligwas ed espiritual. Unona, panseetan toy onkualipikan ministeryal ya lingkor. Tan diad ilabas na panaon et labay to met so onkualipikan manlingkor ya elder. Diad saratan ya plano to, gawaen toy anggaay nayarian ton nadampot iray kualipikasyon pian nagawaan to ray kaaruman ya responsabilidad tod kongregasyon.
4 Saray agagi met ya malabay ya manlingkor bilang payunir, Bethelite, o Kingdom Hall construction volunteer et kaukolan day mansagpot pian nadampot day plano ra. Aralen tayo natan no panon ya makatulong so Biblia pian onaligwas tayon amin ed panagdayew.
ITULTULOY MOY ONALIGWAS NI ED ESPIRITUAL
5. Panon ya uusaren na saray kabataan so kaksilan da diad panaglingkor?
5 Dakel so nagagawaan na saray kabataan diad panaglingkor dad si Jehova ta kaksilan da. (Basaen so Proverbio 20:29.) Wala ray kabataan ed Bethel ya akaasain ed panag-imprinta tan panag-bind na Biblia tan arum nin publikasyon. Dakel ya kabataan so manboboluntaryod panagpaalagey tan panagmintina na saray Kingdom Hall. No wala ray kalamidad, tutulongan na saray kabataan iray eksperiensyadon Tasi diad saray relief operation. Tan dakel ya kabataan a payunir so manaaral na sananey a lenguahe odino oonlad arum ya lugar pian manpulong.
6-8. (a) Antoy ginawa na sakey ya kabataan pian na-enjoy toy panaglingkor ed Dios tan antoy resulta? (b) Anto ray nayarin umanen mo pian lalo kan onaligwas ed espiritual?
6 Seguradon natatalosan mo ya kaukolan tayon dayewen so Dios diad interon puso tayo. Balet panon to no say naliliknam et singa samay alikna nen Aaron? Anggano binmaleg ed pamilyan Tasi, oniay imbaga to: “Boring so miaral tan manpulong.” Labay ton na-enjoy so panlingkor ed Dios balet agto natalosan no akin ya agmaliket. Antoy ginawa to?
7 Inggapo nen Aaron so espiritual ya rotina kaiba lay panagbasa na Biblia, panagparaan ed saray aral, panagkomento, tan regular ya panagpikasi. Legan ton mas naaaro si Jehova, diman met lalon onaaligwas ed espiritual. Manlapu lad saman, nae-enjoy la nen Aaron so panagpayunir, pamboluntaryo ed disaster relief, tan pampulong ed sananey a bansa. Natan et manlilingkor lay Aaron ed Bethel tan elder la. Antoy nibaga tod impansagpot to? “‘Atawayan ko tan anengneng ko ya si Jehova et maong.’ Lapud saray bendisyon to, misalsalamat ak tan apakiwas ak ya lalon mankuli ed panaglingkor ed sikato, kanian mas dakel nin bendisyon so naawat ko.”
8 Inkansion na salmista: “Saramay manaanap ed si Jehova et ag-onkulang na antokaman a maabig.” (Basaen so Salmo 34:8-10.) On, agpaulyan nen Jehova iramay maseseg ya manlilingkor ed sikato. No gawaen tayoy anggaay nayarian tayod panaglingkor, personal tayon ‘natawayan tan nanengneng a si Jehova et maong.’ Tan no interon kamarerwa tayon mandayew ed Dios, nalikna tayoy agnaparaan a liket.
MANANOS TAN AG-ONSUSUKO
9, 10. Akin ya importantin ‘mananos kan manalagar’?
9 Legan mon dadampoten iray planom, ‘mananos kan manalagar.’ (Miq. 7:7) Anggan no maminsan et kaukolan tayoy manalagar parad saray pribilehyo odino manalagar ya manguman so kipapasen tayo, tandaan tayon lanang ya susuportaan nen Jehova iray matoor ya lingkor to. Singa bilang, impromisa To ya nawalaan na anak si Abraham, balet kaukolan ton ipanengneng so pananisia tan anos. (Heb. 6:12-15) Anggano pigaran dekada ya nanalagar antis ya niyanak si Isaac, agsinmuko si Abraham, tan tinoor nen Jehova so promisa to.—Gen. 15:3, 4; 21:5.
10 Aliwan mainomay so manalagar. (Pro. 13:12) No lanang ya negatibo so isipen tayo, nadismaya tayo. Kanian mas maabig no usaren tayoy panaon tayo pian paaligwasey espiritualidad tayo. Imanoen so taloran paraan no panon tayon nagawaan itan.
11. Anto ran espiritual ya kualidad so kaukolan tayon paaligwasen, tan akin ya importante iratan?
11 Paaligwasey espiritual iran kualidad. No basaen tan dalepdepen tayoy Salita na Dios, nawalaan tayoy karunongan, pakatebek, pakatalos, kakabatan, abilidad ya mannonot tan mandesisyon. Importantin ipanengneng itan na saray mangidadaulo ed kongregasyon. (Pro. 1:1-4; Tito 1:7-9) Tan diad pambasa tayod saray nibase ed Biblian publikasyon, naamtaan tayoy kanonotan na Dios ed dakel iran bengatla. Inagew-agew tayon mandedesisyon nipaakar ed panagrelaks, panangawes, panag-ayos, kuarta, tan pipiulop ed arum. No iyaplika tayo ray nanaaralan tayod Biblia, makapanggawa tayoy desisyon ya makapaliket ed si Jehova.
12. Panon ya nipanengneng na saray membro na kongregasyon ya napanpiyaan ira?
12 Ipanengneng mon napanpiyaan ka. Balanglan brother o sister itayo, kaukolan tayon gawaen so sankaabigan tayo no wala ray teokratikon asainmin ya naawat tayo. Si Nehemias so gobernador nen aapigeren so templo, kanian kaukolan toy manuro na saray mangidaulo ed totoo na Dios. Siopay pinili to? Saramay walay takot dad Dios, napanpiyaan, tan napanmatalekan. (Neh. 7:2; 13:12, 13) Ontan met ed panaon tayo, “saray manag-asikaso et nepeg a napaneknekan a matoor.” (1 Cor. 4:2) Walan walay makakaimano ed makulin panusumpal tayod kimey tayo.—Basaen so 1 Timoteo 5:25.
13. Panon mon naalig so alimbawa nen Jose no walay akasakit ed sika?
13 Manpaigiya ed si Jehova. Antoy gawaen mo no walay akasakit ed sika? Ompan labay mon ipetek ya tampol. Balet no maminsan, no bastam labat idepensay sarilim, mas onloor so problema. Si Jose et minaltrato na saray kuya to, balet agnantanem na sakit na linawa. Sikatoy inakusaan met ya nanggaway kasalanan kanian apriso. Balet, sikatoy nampaigiya ed si Jehova diad saratan ya mairap ya situasyon. Antoy resulta? “Say salita nen Jehova so nandalisay ed sikato.” (Sal. 105:19) Nen anampot la iraman ya subok, niiter ed si Jose so sakey ya espisyal ya asainmin. (Gen. 41:37-44; 45:4-8) No wala ray ambelat ya problemam, manpikasi ka parad karunongan, mansiansia kan kalmado, tan kerew kay biskeg ed si Jehova. Tulongan to ka.—Basaen so 1 Pedro 5:10.
PAALIGWASEY MINISTERYOM
14, 15. (a) Akin ya kaukolan tayon ‘imanoen a naynay’ so paraan na panagpulong tayo? (b) Panon kan man-adjust ed manguuman ya kipapasen na totoo? (Nengnengen so litratod gapo na artikulo tan kahon ya “ Kasin Labay Mon Salien so Arum a Paraan?”)
14 Binilin nen Pablo si Timoteo: “Itultuloy moy manseet ed panagbasa diad publiko, ed panamilin, tan ed panagbangat. Imanom a naynay so sarilim tan say ibabangat mo.” (1 Tim. 4:13, 16) Si Timoteo et abayag lan manpupulong. Balet magmaliw labat ya epektibo so ministeryo to no ‘imanoen ton naynay so ibabangat to.’ Agto dapat ibaliwala ya manguuman so kipapasen na totoo, kanian kaukolan ton paaligwasey paraan na pitotongtong to. Pian nitultuloy ton nasabi so puso ra, kaukolan ton itukoy so panagbangat to ed pankaukolan da. Ontan met so nepeg tayon gawaen bilang manangipulong na Panarian.
15 Amayamay so agtayo nasasabid abung da no manpupulong tayo. Diad arum a lugar, agtayo makaloob ed saray apartment tan subdivision. No ontan so situasyon ed teritorya yo, sarag yo kasin salien so arum a paraan na panagpulong?
16. Akin ya epektibo so public witnessing?
16 Say public witnessing et sakey ed saray epektibon paraan na panagpulong. Dakel iray agagin maabig so agawaan da tan aliketan ed sayan paraan. Manpupulong irad istasyon na tren tan bus, diad tindaan tan plaza, tan arum ni ran kawalaan na totoo. Kaukolan so dugan pakatebek no manpulong ed sarayan lugar. Nayarin igapoy pitongtong diad pangibagay opinyon tungkol ed balita, pangumusta ed ananak odino trabaho da. No nalikas mon balibali lay tongtongan yo, sarag moy mangibaga na sakey ya punto ed Biblia tan tepetan mo no antoy nibaga to. Diad komento na katongtong tayo naamtaan no kasin labay to nin ituloy ya pantongtongan so nipaakar ed Biblia.
17, 18. (a) Panon kan nawalaay kompiyansan man-public witnessing? (b) Akin ya importantin aligen tayoy David no mibibiang tayod ministeryo?
17 No medyo nairapan kan mibiang ed public witnessing, agka onsusuko. Si Eddie, ya payunir ed New York City et ambaing ya mitongtong ed totoo diad publiko. Balet awalaan lanlamang na pakpel. Antoy akatulong ed sikato? Inkuan to: “Diad panagdayew na pamilya mi, manre-research kami nen asawak no panoy iyebat mi ed ibabaga na totoo tan ed saray ontatanggi. Mantetepet kami met no antoy gagawaen na arum ya agagi.” Natan et nae-enjoy la nen Eddie so public witnessing.
18 No magmamaliw ka lan marunong tan wala lay kompiyansam ya manpulong, nanengneng na arum so iyaaligwas mod espiritual. (Basaen so 1 Timoteo 4:15.) Niarum ni, seguradon idayew moy Jehova a singa si David, ya inkansion ton: “Idayew koy Jehova diad amin a panaon; agak ontundan mangidayew ed sikato. Ipasirayew ko so nipaakar ed si Jehova; saray mauyamo et ondengel tan manliket.” (Sal. 34:1, 2) Tan nayarin lapud ministeryom et dakel ya mauyamon totoo so maliket ya miulop ed sika diad dugan panagdayew.
IDAYEW SI JEHOVA DIAD PAMAALIGWAS ED ESPIRITUALIDAD MO
19. Akin ya maliket so sakey ya matoor a lingkor nen Jehova, anggano mairap so kipapasen to?
19 Inkansion met nen David: “O Jehova, igloria ka na amin a kimey mo, tan idayew ka na saray matoor ed sika. Iyabawag day gloriam bilang ari tan salitaen day nipaakar ed biskeg mo, pian nipaamta ed saray totoo so makapanyari iran gawa to tan say maglorian karakpan mo bilang ari.” (Sal. 145:10-12) Seguradon atan met so nalilikna na amin ya matoor ya Tasi nen Jehova. Balet panon to no nalilimitaay nagagawaan mod ministeryo lapud sakit o itatatken? Lanang mon tandaan ya no inanabang moy maong a balita ed saray caregiver tan arum ni, nidadayew moy makapanyarin Dios tayo. No apriso ka lapud pananisiam, nayarin inanabang moy katuaan no walay pankanawnawam, tan seguradon napapaliket moy Jehova. (Pro. 27:11) Nayarin nasusubok ka met ta aliwan Tasi iray kapamilyam, balet agmo papaulyanay espiritual ya rotinam. (1 Ped. 3:1-4) Anggano mairap so kipapasen mo, sarag mon idayew si Jehova tan onaligwas ed espiritual.
20, 21. No dakel so kimey mo ed organisasyon nen Jehova, panon kan magmaliw ya bendisyon ed arum?
20 Seguradon bendisyonan ka nen Jehova no tuloytuloy mon paaligwasey espiritualidad mo. Ompan sarag mon umaney eskedyul mo o bawasay aktibidad mo pian mas dakel so panaon mon manginabang ed katuaan ed saray mankaukolan na ilalo. Sakey ni, magmaliw kan bendisyon ed saray agagi no paaligwasen moy espiritualidad mo tan akaparaan kan mansakripisyo. Tan lapud makulikuli kan manlilingkor ed kongregasyon, seguradon aroen, apresyaen, tan suportaan ka na saray mangaaro ed si Jehova.
21 Balanglan abayag tayo lan manlilingkor ed si Jehova o agano ni, sarag tayon amin ya paaligwasey serbisyo tayo. Balet panon ya natulongan na saray eksperiensyadon Kristiano iray balo ni pian onaligwas irad espiritual? Aralen tayo itan diad onsublay ya artikulo.


c: text/html

text:
LEKSION 43
Say Kasalanan nen Arin David
Nen inatey si Saul, si David la so nan-ari ed Israel. Say taon to et 30. Kayari na pigaran taon, diad sakey ya labi legan ya walad tagey na palasyo si David, walay atandagan ton magangganan bii. Naamtaan nen David ya say ngaran to may bii et Bat-sheba tan walay asawa to ya say ngaran to et Urias, sakey ya sundalo. Impatawag nen David si Bat-sheba ed palasyo to. Nan-akdol iran dua, tan nanlukon si Bat-sheba. Insekreto nen David so ginawa to. Ingganggan toy heneral na saray sundalo ya ipuesto tod arap si Urias legan na guerra, insan ira onatras pian napatey na kalaban. Nen inatey si Urias, inala nen David si Bat-sheba pian magmaliw ya asawa to.
Balet anengneng nen Jehova so amin ya mauges ya ginawa nen David. Anto kasi gawaen nen Jehova? Imbaki toy propetan Natan ed si David. Imbaga nen Natan ed si David: ‘Walay mayaman ya laki ya dakdakel so karnero to, tan walay pobrin laki ya walaan labat na sakey ya melag a karnero ya inar-aro to. Balet inala na mayaman a laki imay saksakey ya karnero na samay pobri.’ Nampasnok si David tan imbaga to: ‘Nepeg ya ompatey itan ya laki!’ Insan imbaga nen Natan ed si David: ‘Sika may lakin mayaman!’ Nan-ermen si David, tan inamin tod si Natan: ‘Nankasalanan ak ed si Jehova.’ Lapud kasalanan nen David, dakdakel so sinmabin problema to tan ed pamilya to. Dinusa nen Jehova si David balet agto pinatey lapud inamin nen David so kasalanan to tan nampaabeba.
Labay nen David so manpaalagey na templo parad si Jehova, balet say pinili nen Jehova ya manpaalagey et si Solomon ya anak nen David. Imparaan nen David iray usaren nen Solomon. Imbaga nen David: ‘Dapat balibali so templo nen Jehova. Pero ugaw ni Solomon, kanian tulongan kon iparaan iray usaren to.’ Dakdakel ya kuarta so indonasyon nen David pian usaren ed pampaalagey. Nananap na saray marundunong ya mankimey. Nantipon na balitok tan pilak, tan nampaala na saray kiew na sedro ya manlapud Tiro tan Sidon. Nen asingger lan ompatey si David, inter tod si Solomon so plano na templo. Imbaga tod si Solomon: ‘Impaisulat ed siak nen Jehova iraya pian tumboken mo. Tulongan ka nen Jehova. Agka natatakot. Manpabiskeg ka tan igapom lay kimey.’
“Samay sasakbongan to ray kasalanan to et ag-ontalona, balet siopaman a mangipapatua tan mangipupulisay ed saratan et nakasian.”—Proverbio 28:13

robotstxt: allowed

filter: keep


text:
KAPITULO 17
Imbangat Toy Nicodemo Diad Labi
AKITONGTONG SI JESUS ED SI NICODEMO
NO ANTOY LABAY YA IBAGA NA ‘IYANAK LAMET’
Nen wala nid Jerusalem si Jesus parad Paskua nen 30 C.E., sikatoy nanggawa na makapakelaw iran tanda odino milagro. Bilang resulta, dakel so angipanengneng na pananisia ed sikato. Asagyat met si Nicodemo, sakey a Fariseo tan membro na atagey a korte na saray Judio a tatawagey Sanhedrin. Lapud labay to ni makaaral, nila toy Jesus ed labi ta natatakot ya naderal so reputasyon to no nanengneng na arum a Judion lider.
“Rabbi,” kuan nen Nicodemo, “amta mi a sakey kan managbangat a nanlapud Dios, ta anggapoy siopaman a makagawa ed sarayan tanda a gagawaen mo nilikud no walad sikato so Dios.” Imbaga nen Jesus ed si Nicodemo ya pian makaloob ed Panarian na Dios, say sakey a too et nepeg a ‘niyanak lamet.’—Juan 3:2, 3.
Balet, panon a niyanak lamet so sakey a too? “Nayarian to kasi onloob ed eges na ina to tan iyanak lamet?” so intepet nen Nicodemo.—Juan 3:4.
Andi, aliwan ontan so labay ya ibaga na iyanak lamet. Impaliwawa nen Jesus: “No say sakey et agniyanak ed danum tan espiritu, sikatoy agmakaloob ed Panarian na Dios.” (Juan 3:5) Nen abautismoan si Jesus tan dinmapo ed sikato so masanton espiritu, sikatoy niyanak “ed danum tan espiritu.” Diad saman, walay sakey a boses ya nanlapud tawen ya angikuan: “Saya so Ana’ko, say inad-arok, ya inabobonan ko.” (Mateo 3:16, 17) Panamegley na saya et impaamta na Dios ya imbaki toy Jesus bilang espiritun anak ya walaay ilalon onloob ed Panarian diad tawen. Agmabayag, diad Pentecostes 33 C.E., ikalbo so masanton espiritu ed arum ya abautismoan kanian sikaray niyanak lamet bilang espiritun ananak na Dios.—Gawa 2:1-4.
Nairapan si Nicodemo ya talosan so ibabangat nen Jesus nipaakar ed Panarian. Kanian angiter si Jesus na kaaruman ya impormasyon nipaakar ed espisyal ya papel to bilang toon Anak na Dios. Kuan to: “No panon ya intagey nen Moises so uleg diad kalawakan, nepeg met ya itagey so Anak na too, pian balang sakey a manisia ed sikato et nawalaan na bilay ya andi-anggaan.”—Juan 3:14, 15.
Nensaman, saray Israelita ya aketket na madita ya uleg et kaukolan ya onnengneng ed gansan uleg pian nabilay. (Numeros 21:9) Mipadpara, kaukolan ya mangipanengneng na pananisia ed Anak na Dios so amin a totoo pian niliktar irad pakaskasin kipapasen da tan nawalaay bilay ya andi-anggaan. Pian idanet so maaron ginawa nen Jehova, oniay sinmublay ya imbaga nen Jesus ed si Nicodemo: “Ontan lay panangaro na Dios ed mundo ya inter to so bogbogtong ya Anak to, pian kada sakey a mangipapanengneng na pananisia ed sikato et agnaderal noagta nawalaan na bilay ya andi-anggaan.” (Juan 3:16) Kanian diad Jerusalem manga anemiran bulan kagapo na ministeryo nen Jesus, impalinew to ya sikato so dalan parad kilalaban na totoo.
Inkuan nen Jesus ed si Nicodemo: “Imbaki na Dios so Anak to diad mundo, aliwan pian ukomen so mundo.” Labay ya ibaga na saya ya sikatoy imbaki aliwan pian deralen so amin a totoo noagta “pian nilaban so mundo ed panamegley to.”—Juan 3:17.
Natatakot si Nicodemo ya linmad si Jesus anggano ambilunget la. Kanian makapainteres so imbaga nen Jesus ed sikato diad sampot na tongtongan da: “Natan et saya so basiyan na panangukom: say liwawa [say impanbilay tan imbangat nen Jesus] et sinmabi ed mundo, balet inaro na totoo so kabilungetan imbes a say liwawa, lapud mauges iray gawa ra. Ta siopaman a manggagaway mauges et bubusolen toy liwawa tan ag-onaasingger ed liwawa, pian agnipetek iray gagawaen to. Balet siopaman a manggagaway tua et onaasingger ed liwawa, pian nanengneng a saray gawa to et unong ed linawa na Dios.”—Juan 3:19-21.
Natan et akadepende lad si Nicodemo, say Fariseo tan managbangat na Israel, ya iyaplika so naamtaan to nipaakar ed papel nen Jesus ed gagala na Dios.


text:
TEPET NA SARAY KABATAAN
Akin et Dapat ya Manpikasi Ak?
Base ed sakey ya survey, 80% na kabataan ed America so manpipikasi, pero kapaldua labat ed satan so agew-agew ya manpipikasi. Seguradon iisipen na arum ed sikara: ‘Kasin manpipikasi ak pian onlemew labat so liknaan ko, o wala ni mas importantin rason?’
Anto so pikakasi?
Say pikakasi et personal ya komunikasyon ed Amalsa na amin a bengatla. Isip mo pa ’tan! Superyor si Jehova nen say too ed amin a paraan, pero “sikatoy ag-arawi ed balang sakey ed sikatayo.” (Gawa 17:27) Diad tua, oniay ibabaga na Biblia ya labay na Dios ya gawaen tayo: “Onapit kayo ed Dios, tan sikatoy onapit ed sikayo.”—Santiago 4:8.
Panon kan onapit ed Dios?
Say sakey ya paraan et pikakasi—panamegley na satan et mitotongtong kad Dios.
Say sakey nin paraan et panaral na Biblia—panamegley na satan et “mitotongtong” so Dios ed sika.
Say komunikasyon mod Dios tan komunikasyon tod sika—say pampikasi tan panaral na Biblia—so ontulong ed sikan napaelet so pikakaarom ed Dios.
“Say pitongtong ed si Jehova—say komunikasyon ed Sankatagyan—so sakey ed saray sankabalegan ya pribilehyo na too.”—Jeremy.
“No ibabagak ed si Jehova iray naliliknak panamegley na pikakasi, onaapit so liknaan kod sikato.”—Miranda.
Kasin ondedengel so Dios?
Anggano manisia kad Dios—tan anggano manpipikasi kad sikato—ompan nairapan kan panisiaan no talaga kasin dedengelen to ray pikakasi tayo. Pero ibabaga na Biblia ya si Jehova et “Dumerengel na pikakasi.” (Salmo 65:2) Ipapaseseg ni ingen na Biblia ya ‘ipaawit mod sikato so amin a kapagaan mo.’ Akin? ‘Lapud iyaansakit to ka.’—1 Pedro 5:7.
Isipen pa: Kasin ipapanaon moy regular ya mitongtong ed saray maapit ya kakaarom? Sarag mo met ya gawaen itan ed Dios. Mitongtong kan lanang ed sikato panamegley na pikakasi, tan bitlam so ngaran to ya Jehova. (Salmo 86:5-7; 88:9) On, ibabaga na Biblia ya “naynay kayon manpikasi.”—1 Tesalonica 5:17.
“No manpipikasi ak et mantotongtong kami na Amak ed tawen, sikato so napangibagaan koy amin ya walad pusok.”—Moises.
“Ibabagak ed si Jehova so amin, ya singa pitotongtong kod si mommy’k odino ed maapit ya kaarok.”—Karen.
Anto ray sarag kon ipikasi?
Ibabaga na Biblia: “Diad amin a bengatla et ipaamta yo ed Dios iray kerew yo diad panamegley na pikakasi tan masimoon a pikekerew tekep na pisasalamat.”—Filipos 4:6.
Kasin labay ya ibaga na satan ya OK labat ya ipikasim iray problemam? On! Diad tua, ibabaga na Biblia: “Ipasakbat mod si Jehova so ambelat ya awit mo, tan tulongan to ka.”—Salmo 55:22.
Siempre, no manpipikasi kad Dios, aliwa labat ya saray problemam so ibagam. “Agnibagan maong kamin sankaaro nen Jehova no manpikasi ak labat no walay kailangan ko,” so kuan na kabataan ya si Chantelle. “Parad siak, dapat et misalamat ak nin unona tan dakel so nabitlak ya pisalsalamatan ko.”
Isipen pa: Anto ray pisalsalamatan mod bilay mo? Wala tay naisip mon talora ya pisalsalamatan mod si Jehova ed sayan agew?
“Anggan simpli labat, singa bilang no arakepan kad sakey a rosas, sarag moy manpikasi pian pisalamatan moy Jehova.”—Anita.
“Dalepdep moy sakey ya pinalsa ya pambiliban mo odino bersikulo ed Biblia ya labalabay mo, insan pisalamatan moy Jehova lapud satan.”—Brian.


text:
TEPET NA SARAY KABATAAN
Panon Kon Nakontrol so Emosyon Ko?
“No maminsan, masaya ak, pero no arum maermen ak. Aramay OK labat ed siak karuman et agko la kaya natan.”—Carissa.
Kasin manguuman-uman so emosyon mo ya singa rough road? * No ontan, natulongan ka na sayan artikulo!
No akin ya nagagawa
Say panguman-uman na emosyon et normal labat ed saray manbalbalolaki o manmarmarikit. Pero anggano aliwa ka lan tinedyer, ompan nabigla ka ta manguuman-uman nin siansia so emosyon mo.
No agmo natatalosan so liknaan mo, tandaan ya dakel ed saratan ya emosyon et lapud manguuman so hormones mo tan wadtan met so liknaan ya nai-insecure tan naaaburido ka. Amin iratan et normal labat ya parte na ibabaleg. Pero agka mapaga ka ta sarag mon talosan tan aralen ya kontrolen so emosyon mo.
Tandaan: Importante ya aralen mon kontrolen so emosyon mo legan ya kabataan ka ni, lapud kailangan mo ’tan diad nanduruman situasyon no adulto ka la.
Talora ya nagawaan mo
Mitongtong ka. Ibabaga na Biblia: “Say tuan kaaro et mangaaro ed amin a panaon, tan sakey ya agi a nailaloan diad panaon na gonigon.”—Proverbio 17:17.
“Walay maapit ya kaaro na pamilya mi ya ituturing ko lan auntie’k. Talagan dedengelen to ak, tan nibabagak ed sikato so naliliknak. No dugay iisipen ko, proud ed siak, pero no aliwa, ikokorek to ak ed balibalin paraan.”—Yolanda.
Tip: Imbes ya mitongtong ka labat ed saray kaedaran mo—ya nayarin manguman-uman met so emosyon da ya singa sika—mitongtong kad ateng mo odino diad pantitiwalaan mon mas matatken ya kaarom.
Mansulat. Nabasa ed Biblia so tungkol ed si Job, ya nen maer-ermen et nibaga ton: “Ibesngaw ko la ray reklamok. Mansalita ak lapud pinasyan pakakagonigon ko!” (Job 10:1) Likud ed pitongtong ed arum, say sakey nin paraan ya sarag moy “mansalita” et diad pangisulat mod saray naliliknam.
“Walay awit kon lanang ya melag a notebook. No walay agawa ya makapadismaya ed siak, isulat ko ditan. Narerelaks ak no isusulat ko iratan.”—Iliana.
Tip: Makatulong no walay notebook mo ya napangisulatan moy naliliknam, no akin ya ontan so naliliknam, tan no panon mon nakontrol itan. Ontulong ed sika so worksheet ya kaiba na sayan artikulo.
Manpikasi. Ibabaga na Biblia: “Ipasakbat mod si Jehova so ambelat ya awit mo, tan tulongan to ka. Agton balot paulyan a natumba so matunong.”—Salmo 55:22.
“Lanang ak ya manpipikasi ed si Jehova no naeermenan ak. Makakainawa ak no nibagak lad sikato so walad pusok.”—Jasmine.
Tip: Anggano aburido ka, manisip kay talora ya pisalsalamatan mod bilay mo. No manpikasi kad si Jehova, kerew moy tulong to—pero misalamat ka met ed saray bendisyon tod sika.
^ Ipaliwawa ed sayan artikulo so panguman-uman na emosyon na dakel a kabataan. No walay bipolar disorder mo odino arum nin klase na depresyon, nengnengen so artikulo ya “Panon Kon Nasarag so Depresyon?”


text:
KAPITULO 36
Sioparay Napaoli? Iner so Panayaman Da?
DIAD unor a duaran kapitulo, pigaran totoo so abasa ta ya apaoli?— Limara. Pigara so ugugaw ey?— Talora. Tan say komapat et manbalbalolaki. Anto kasi ipapanengneng na saya?—
Onia’ay, ipapanengneng na satan ya inaro na Dios iray ugugaw tan kalangweran. Balet paolien to met so dakel ni. Kasin paolien na Dios iraman labat so nanggawa na maong?— Nayarin isipen tayon ontan. Ingen, dakel a totoo so agbalot akapikabat ed katuaan nipaakar ed si Jehova a Dios tan ed Anak to. Kanian mauges so ginawa ra lapud nibangat ed sikara so mauges iran bengatla. Isipen mo kasin paolien ni nen Jehova iray ontan a totoo?—
Ibabaga na Biblia: “Wala naani kioli ed bilay na saray matunong tan agmatunong.” (Gawa 24:15) Akin a saramay aliwan matunong, odino ag nanggawa na duga, et napaoli?— Lapud ag-iran balot awalaan na tsansan makaaral nipaakar ed si Jehova tan ed labay ton gawaen na totoo.
Kapigan kasi napaoli iray totoo?— Isipen pa sanen inatey si Lazaro tan insipan nen Jesus ed si agi ton Marta: “Si agim onoli ed bilay.” Inmebat si Marta: “Amtak ya onoli ed bilay sano kioli ed kaunoran ya agew.” (Juan 11:23, 24) Antoy labay ya ibaga nen Marta sanen inkuan ton onoli si Lazaro ed “kaunoran ya agew”?—
Onia’ay, nadngel nen Marta so sipan nen Jesus ya: ‘Amin na saraman so walad pakanodnonotan a lubok so ompaway.’ (Juan 5:28, 29, NW) Kanian say “kaunoran ya agew” et sano amin na saraman so walad pakanodnonotan na Dios so ombilay. Sayan unor ya agew et aliwan 24 ya oras a sanagew. Say karukey na satan et sanlibon taon. Nipaakar ed satan ya agew et ibabaga na Biblia ya, ‘Ukomen na Dios so totoo ed dalin.’ Kaiba iray apaoli ed saramay ukomen to.
Kanian makapalikliket itan ya agew! Legan na satan a sanlibon taon, minilyon a totoo ya inaatey so nabilay. Tinawag nen Jesus so lugar a panayaman na saray apaoli a Paraiso. Nengnengen ta no iner itan a Paraiso tan antoy kipapasen ditan.
Ngalngali taloy oras antis na impatey nen Jesus ed panamairapan a kiew, imbaga to so nipaakar ed Paraiso ed sakey a laki ya akapasak ed kiew ed abay to. Say laki so pateyen lapud saray krimen a ginawa to. Balet legan ya iimanoen na sayan kriminal si Jesus tan narerengel toy ibabaga nipaakar ed Sikato, sikatoy anisia ed si Jesus. Kanian inkuan na kriminal: “Nonot moak sano wala ka la ed panarian mo.” Inmebat si Jesus: “Tua kuan ko ed sika natan, nakaiba ta ka diad Paraiso.”
Antoy labay ya ibaga nen Jesus sanen imbaga to iya? Iner so Paraiso?— Nonot mo pa itan. Iner so kawalaan na datin Paraiso?— Tandaan mo, inikdan na Dios so inmunan too, si Adan, tan say asawa to na paraiso a panayaman da dia a mismo ed sayan dalin. Atawag iman ya hardin na Eden. Walaray ayayep ed saman ya hardin, balet agda sinakitan so siopaman. Tan walaray kakiewan tan dakel a masasamit a prutas ed saratan, wala met so baleg ya ilog. Marakdakep a panayaman iman!
Kanian sano nabasa tayo so nipaakar ed saman a kriminal a walad Paraiso, ilitrato tayo ed nonot tayo iyan dalin a pagmaliwen a marakep a pasen a panayaman. Kasin onla’dian mismo ed dalin si Jesus pian nakaibay datin kriminal ed Paraiso?— Andi. Antam no akin ya agdia onla?—
Lapud walad tawen si Jesus a manari bilang Ari ed Paraiso diad dalin. Kanian singano kaiba nen Jesus iman a laki ta sikatoy paolien nen Jesus manlapud inaatey tan asikasoen To iray pankaukolan to. Balet akin ya abuloyan nen Jesus so datin kriminal a manayam ed Paraiso?— Salien ta pa’n ebatan.
Antis ya akitongtong so kriminal ed si Jesus, kasin amta to laray gagala na Dios?— Andi, agto amta. Sikatoy nanggawa na mauges iran bengatla lapud agto kabat so katuaan nipaakar ed Dios. Diad Paraiso et sikatoy bangatan nipaakar ed saray gagala na Dios. Insan sikatoy nawalaan na pankanawnawan paneknekan a talagan inaro toy Dios diad panggawa ed linawa To.
Kasin amin a napaoli so manayam ed Paraiso diad dalin?— Andi. Antam no akin?— Lapud arum so napaoli pian nakaiba nen Jesus a manayam dima’d tawen. Sikaray manuley a kaiba to bilang arari diad interon Paraison dalin. Nengnengen ta pa no amta ta iya.
Diad samay labi antis na impatey nen Jesus, inkuan to ed saray apostol to: ‘Diad abung nen Amak ed tawen, amayamay so panayaman diman, tan onla ak pian mangiparaan ak na pasen parad sikayo.’ Insan insipan nen Jesus ed sikara: “Onla ak dia lamet, tan awaten ta kayo ed inkasiak; pian no iner so kawalaan ko, diman makapanayam kayo met.”
Iner so nila nen Jesus kayari inkioli to?— On, pinmawil dima’d tawen diad kawalaan nen Ama to. (Juan 17:4, 5) Kanian insipan nen Jesus ed saray apostol tan arum a papatumbok to a paolien tora ta pian nakaiba ira diad tawen. Antoy gawaen da diman a kaibay Jesus?— Ibabaga na Biblia a saray babangatan to a kabiangan na “unona a kioli” so manayam ed tawen tan manuley ed dalin ‘bilang arari a kaiba to ed sanlibon taon.’
Pigara so mibiang ed “unona a kioli” tan manuley a kaiba nen Jesus bilang arari?— Inkuan nen Jesus ed saray babangatan to: “Agkayo antakot, daiset a papastolan; ta kaliktan na Ama yo ya iter ed sikayo so panarian.” (Lucas 12:32) Walay eksakton bilang na sayan “daiset a papastolan” a napaoli pian nakaiba nen Jesus diad Panarian to ed tawen. Ipapanengneng na Biblia a “sanlasus apataplo tan apat a libo” so napaoli manlapud dalin.
Panon karakel so manayam ed Paraiso diad dalin ey?— Anggapoy ibabaga na Biblia. Balet inkuan na Dios ed si Adan tan Eva legan a wala ira ed hardin na Eden a mananak ira tan panoen da so dalin. Tua, agda agawaan itan. Balet seguroen na Dios a nasumpal so gagala to a napano so dalin na maong a totoo.
Isip mo pa labat no panon karakep so manayam ed Paraiso! Say interon dalin so magmaliw a singa parki. Napano itan na nanduruman klase na saray manok tan ayayep tan mararakep a kakiewan tan rosas. Anggapo lay mansakit, odino ompatey. Amin so sankakaaro la. No labay tayo so manbilay ya andi-anggaan ed Paraiso, natan la so panaon pian manparaan parad satan.
Basaen ni so nipaakar ed gagala na Dios ed dalin, diad Uliran 2:21, 22; Eclesiastes 1:4; Isaias 2:4; 11:6-9; 35:5, 6; tan 65:21-24.


text:
SEKSION 5
Bandad Sampot ya Ministeryo nen Jesus ed Bukig na Jordan
“Dakel so anisia ed sikato.”—Juan 10:42
DIAD SAYAN SEKSION
KAPITULO 82
Ministeryo nen Jesus Diad Perea
Impaliwawa nen Jesus ed saray ondedengel ed sikato no antoy kaukolan pian nilaban. Importante itan ya bilin to nensaman. Natan ey?
KAPITULO 83
Imbitasyon ed Panangan
Legan ya midudungo si Jesus ed abung na sakey a Fariseo, angiter na ilustrasyon nipaakar ed sakey ya engranden pangdem. Walay imbaga ton importantin leksion parad amin ya totoo na Dios. Anto itan?
KAPITULO 84
Panon Kaseryoso so Pagmaliw a Disipulo?
Seryoson responsabilidad so pagmaliw a disipulo na Kristo. Malinlinew so impangipaliwawa nen Jesus no antoy kaukolan. Nayarin abigla so arum ed saray magmaliw a patumbok to lapud imbaga to.
KAPITULO 85
Manliket Lapud Sakey a Magbabawin Makasalanan
Binalaw na saray Fariseo tan eskriba si Jesus lapud miuulop ed saray ordinaryon totoo. Pian ebatan ira, angiter si Jesus na saray ilustrasyon pian ipanengneng no panon ya ipapasen na Dios iray makasalanan.
KAPITULO 86
Pinmawil so Anak ya Abalang
Antoy naaralan tayo ed ilustrasyon nen Jesus nipaakar ed rebelden anak?
KAPITULO 87
Manplano—Usaren so Karunongan
Inusar nen Jesus so ilustrasyon nipaakar ed masilib tan masaol ya manag-asikaso na abung pian ibangat so sakey ya ag-inilaloan a katuaan.
KAPITULO 88
Say Mayaman a Too tan si Lazaro
Pian natalosan so parabolo nen Jesus, kaukolan a naamtaan no siopay irerepresenta na duaran manunan karakter.
KAPITULO 89
Nambangat ed Perea Sanen Paonlad Judea
Indanet to so kualidad a makatulong ed sikatayo a mamerdona anggan ed saramay aminpiga lan nankasalanan ed sikatayo.
KAPITULO 90
Say “Kioli tan say Bilay”
Antoy labay ya ibaga nen Jesus sanen inkuan ton saray mangipapatnag na pananisia ed sikato et “aglan balot ompatey”?
KAPITULO 91
Apaoli si Lazaro
Duaran manunan aspekto na sayan ebento no akin a sayan milagro et agniburi na saray onsusumpad si Jesus.
KAPITULO 92
Samplora so Pinaabig—Sakey so Akisalamat
Aliwan si Jesus labat so akisalamatan na apaabig a too, noagta pati say Dios.
KAPITULO 93
Omparungtal so Anak na Too
Akin a singa kirmat so kiparungtal na Kristo?
KAPITULO 94
Duaran Importantin Kakaukolanen—Pikakasi tan Kapaabebaan
Diad ilustrasyon nen Jesus nipaakar ed mauges a huis tan say abalon bii, indanet toy kaimportantian na sakey a kualidad.
KAPITULO 95
Diborsyo tan Panangaro ed Ugugaw
Baleg so pidumaan na panmoria nen Jesus ed panmoria na saray disipulo to ed saray ugugaw. Akin?
KAPITULO 96
Inebatan nen Jesus so Mayaman a Manuley
Akin ya imbaga nen Jesus a mainomay nin onlabot ed abot na dagum so sakey a kamelyo nen say pakaloob na sakey a mayaman a too ed Panarian na Dios?
KAPITULO 97
Saray Komikimey ed Kaubasan
Panon a magmaliw ya unor so unaan tan magmaliw ya unaan so unor?
KAPITULO 98
Pinilalek Lamet na Saray Apostol so Inkaprominente
Kinmerew na espisyal a posisyon ed Panarian si Santiago tan Juan, balet agda bukbukor.
KAPITULO 99
Tinulongan Toy Duaran Bulag tan si Zaqueo
Panon tayon pantunosan iray singa mankontraan a salaysay ed Biblia nipaakar ed impamaabig nen Jesus ed sakey a bulag diad asingger ed Jerico?
KAPITULO 100
Say Ilustrasyon To Nipaakar ed Samploran Mina
Antoy labay ya ibaga nen Jesus sanen inkuan to: “Balang sakey a walaan et naikdan ni na dakel, balet samay andian, anggan say walad sikato et alaen ni”?


text:
TULONG PARAD PAMILYA | PAMABALEG NA ANANAK
Ibangat so Ananak ya Manpaabeba
NO AKIN YA MAIRAP
Mamaong lay anak mo anta samploy taon to ni labat!
Labay ton espisyal so trato na amin ed sikato.
‘Akin kasi et ontay ugali to?’ so nayarin isipen mo. ‘Labay ko ya walay tiwala tod sarili to—pero agko labay ya isipen ton mas maong nen say arum!’
Kasin posible ya ibangat so anak a manpaabeba ya agbalet onabebay pakanengneng tod sarili to?
NO ANTOY NEPEG MON NAAMTAAN
Diad agano ni ran taon, wala ray mangibabaga ed saray atateng ya mas maong no iter day amin ya labay na anak da; lanang da ran irayew, anggano anggapo met so maong ya agawaan da; tan agda ra ipepetek o didisiplinaen. No ipalikna kuno ed saray ananak ya espisyal ira, ombaleg iran walay tiwala dad sarili da. Pero antoy resulta no ontay pamabaleg na atateng ed ananak da? Imbaga na libron Generation Me: “Imbes ya marunong ya mibagay tan maliket iray ananak, . . . magmaliw iran makasarili tan mapaatagey.”
Saray ananak ya lanang ya irarayew et agda amtay gawaen da no bilang ta nadismaya ra, walay manbalaw ed sikara, tan nalingo ra. Lapud apasal iran say nononoten dan lanang et sarili da, nairapan iran nawalaan na matibay ya relasyon ed arum no baleg la ra. Bilang resulta, dakel ed sikara so makaliknay sobran kapagaan tan depresyon.
Nawalaan na dugan tiwala ed sarili iray ananak, aliwan diad lanang ya pangibagad sikara ya espisyal ira, noagta no wala ran talagay maong ya nagagawaan da. Pian nagawa itan, aglabat ira dapat nawalaan na kompiyansa. Kaukolan dan aralen so kimey o skills ya labay dan gawaen, ipasal dan maong itan anggad magmaliw iran marundunong ed satan. (Proverbio 22:29) Dapat isipen da met so pankaukolan na arum. (1 Corinto 10:24) Nagawaan da labat itan no mapaabeba ra.
NO ANTOY NAYARIN GAWAEN MO
Irayew no talagan kanepegan to. No atagey so score na anak mo ed eksamin to, irayew mo. Balet no abebay grade to, agmo basta tetetelen so teacher to. Ta no ontan so gawaen mo, agmo nibangat so anak mon manpaabeba. Kanian mas maong no ibangat mo no anto ray gawaen to pian onatagey so grade to. Irayew mo labat no talagan walay maong ya agawaan to.
Ipetek no kaukolan. Agto labay ya ibagan kaukolan mon sitaen so anak mo kada nalingo. (Colosas 3:21) Balet kaukolan mon ipetek no akagaway baleg ya lingo, tan no aliwliway ugali to. Ta no andi, napasalan to iratan tan agto la naekal.
Alimbawa, naimanom ya walay tendensia na anak mo ya manlastog. No agmo ipetek, nayarin magmaliw ya mapaatagey tan iwasan la na arum. Kanian ipaliwawam ed anak mo ya no manlastog, aliwliway pakanengneng na arum ed sikato tan nabaingan lanlamang. (Proverbio 27:2) Ipaliwawam met ya say toon duga so pakanengneng tod sarili to et agto kailangan ya ipangta ed arum iray abilidad to. No maaro so pangipetek mod anak mo, nibangat mon manpaabeba tan agnaekal so respeto tod sarili to.—Prinsipyo ed Biblia: Mateo 23:12.
Iparaan moy anak mo ed realidad na bilay. No iter mon amin so labay na anak mo, ompan isipen ton karapatan to itan. Kanian no bilang ta walay labay na anak mo ya agmo sarag ya saliwen, ipaliwawam no akin ya agkayo dapat manggastos ya onlampas ed badyet yo. No agkayo natuloy ed outing odino bakasyon yo, ipaliwawam ya parte na bilay so pakadismaya tan ibagam ed sikato no antoy gagawaen mo no nadidismaya ka. Imbes ya agmo ipasali ed anak mo so irap, iparaan mod saray subok ya arapen to no baleg la.—Prinsipyo ed Biblia: Proverbio 29:21.
Pasesegen ya mangiter. Ipanengneng mod anak mo ya “mas makapaliket so mangiter nen say mangawat.” (Gawa 20:35) Panon? Nayarin manggawa kayon dua na listaan no siopa ray sarag yon tulongan ya mitindaan, no siopa ray mankaukolan na piluganan, odino no siopa ray walay aapigeren ed abung da. Insan ipilam so anak mo diad itulong mod sikara. Ipanengneng mod anak mo ya maliket ka tan balibali liknaan mo no ontutulong kad arum. Diad ontan, nibangat moy anak mo ya manpaabeba diad sankaepektiboan ya paraan—panamegley na alimbawam.—Prinsipyo ed Biblia: Lucas 6:38.


text: 4 Kayari na satan et anengneng ko a walay akalukas a puerta ed tawen, tan say unaan a boses a nadngel ko, a mitotongtong ed siak, et singa tanol na trumpeta, a kuan to: “Segep ka dia, tan ipanengneng kod sika iray bengatlan nepeg a nagawa.”2 Kayari na satan et tampol a niwala ak ed pakayari na espiritu, tan walay sakey a trono ed tawen, tan walay akayurong ed satan a trono.+3 Tan say itsura na samay akayurong et singa baton jaspe+ tan baton sardio,* tan akapaliber ed trono so bunlalakaw a singa esmeralda so itsura to.+4 Say trono et apaliberan na 24 a trono, tan diad sarayan trono et anengneng kon akayurong so 24 a mamatatken+ ya akasulong na amputin kawes, tan wala ray balitok a korona ed ulo ra.5 Manlapud trono et ompapaway iray kirmat+ tan boses tan karol;+ tan walay pitoran mandarlang a silew diad arap na trono, tan say kabaliksan na saraya et pitoran espiritu na Dios.+6 Diad arap na trono et walay miparad salming a dayat, a singa kristal.+Diad pegley na trono* tan diad paliber na trono et walay apatiran mabilay a pinalsa+ a napno na saray mata diad arap tan beneg.7 Say unonan mabilay a pinalsa et singa leon,+ tan say komaduan mabilay a pinalsa et singa malangwer a kalakian a baka,+ tan say komatlon mabilay a pinalsa+ et walaan na lupa a singa lupa na too, tan say komapat a mabilay a pinalsa+ et singa ontitikyab ya agila.+8 Kada sakey ed saray apatiran mabilay a pinalsa et walaan na anemiran payak; napno na saray mata so paliber tan dalem na saratan.+ Tan ag-ira ontutunda ed agew tan labi a mangibabagay: “Masanto, masanto, masanto si Jehova*+ a Dios, say Makapanyarin-amin, a wala la nensaman tan wala natan tan onsabi la.”+9 Kapagno iglogloria tan igagalang tan pisasalamatan na saray mabilay a pinalsa imay akayurong ed trono, samay mabilay ya anggad angga,+10 say 24 a mamatatken+ et ondadakmomo tan mandadayew ed samay akayurong ed trono, samay mabilay ya anggad angga, tan ibubuntok da ray korona ra diad arap na trono, ya ibabaga ra:11 “Sika so makanepegan, Jehova* a Dios mi, a mangawat na gloria+ tan galang+ tan pakayari,+ lapud pinalsam so amin a bengatla,+ tan lapud linawam et niwala tan apalsa iratan.”


text:
Duay taon ya intunday pandengel ed kaso nen Pablo (22-27)
24 Kayari limay agew, sinmabi so atagey a saserdoten si Ananias+ a kaibay pigaran mamatatken tan sakey a managsalita ed publiko* a manngaray Tertulo, tan inyarap dad gobernador so kaso ra sumpad si Pablo.+2 Sanen atawag lay Tertulo pian mansalita, inakusaan toy Pablo ed arapan nen Felix, ya inkuan to:“Lapud panliliketan mi so baleg a kareenan diad panamegley mo tan nagagawa iray panagreporma diad sayan nasyon lapud masakbay a panagplanom,3 bibidbiren mi iraya ed amin a panaon tan ed amin met a pasen tekep na balbaleg a pisasalamat, Kagalgalang a Felix.4 Balet pian agta ka la naabala, mikasi ak ed sika a diad kamaongan mo et dengel mo kamin magano.5 Ta nalmoan mi a sayan too et sakey a peste,*+ a susugsogan+ toy amin a Judio diad amin a pasen pian manrebelde ra ed gobierno, tan idadaulo toy sekta na saray Nazareno.+6 Sasalien to met a pabandayen so templo, kanian sikatoy inerel mi.+7 *——8 No sikatoy usisaen mon mismo, naamtaan mo irayan amin a pangaakusaan mid sikato.”9 Diad saman et akibiang met la iray Judio ya angataki, ya impilit dan tua irayan bengatla.10 Sanen tinangeran na gobernador si Pablo pian mansalita, inkuan to:“Kabkabat kon pigay taon ka lan ukom ed sayan nasyon, kanian maliket ak a mangidepensa ed inkasiak.+11 Ta naamtaan mo no usisaen mon mismo, ya agni linmabas so 12 agew manlapud samay intatdang kod Jerusalem pian mandayew;+12 tan agda ak anengneng a misusuppiatan ed anggan siopa diad templo odino manitipon na sakey a grupon manggulo, balanglan diad saray sinagoga odino diad interon syudad.13 Tan agda met napaneknekan ed sika iray pangaakusaan dad siak natan.14 Balet ipatuak iya ed sika, a manlilingkor ak ed Dios na inmuunan atateng ko+ unong ed paraan a tatawagen dan sekta, ta papanisiaan ko so amin a walad Ganggan tan nisulat ed saray Propeta.+15 Tan walay ilalok ed Dios, a sayan ilalo et aalagaren met na sarayan totoo, a walay kioli+ na saray matunong tan saray agmatunong.+16 Kanian naynay kon pansasagpotan a napansiansiay malinis* a konsiensia ed arapan na Dios tan totoo.+17 Natan, kayari na dakel a taon et pinmawil ak ed nasyon ko pian mangiter ak na kuarta+ ed saray kabaleyan ko tan manbagat ed Dios.18 Legan kon gagawaen iraya, anengneng da ak ya alinisan diad templo unong ed Ganggan,+ balet agak kaiba ed sakey a grupo na totoo tan agak manggagaway gulo. Ingen wala ray pigaran Judio a nanlapud probinsya na Asia,19 a nepeg a wadia ra komon ed arapan mo pian akusaan da ak no walan talagay isumpa rad siak.+20 Odino, abuloyan mo ray totoon wadia ya ibaga ran mismo no antoy nalmoan dan kasalanan ko legan ya akaalagey ak ed arapan na Sanhedrin,21 likud ed sayan imbagak legan ya akaalagey ak ed pegley da: ‘Uukomen ak natan ed arapan yo lapud manisia ak ed kioli na saray inaatey!’”+22 Balet lapud dakel lan impormasyon so amta nen Felix nipaakar ed sayan Dalan,+ impanalagar to ni ray totoo tan inkuan to: “Sano onsabi lay Lisias a komandante na militar, insan ko la desisyonan irayan bengatla nipaakar ed sikayo.”23 Tan ingganggan toy opisyal na armada ya agni ibulos si Pablo balet ag-eeletan so pambantay ed sikato, tan agto sebelan so siopaman ed saray agagi to a mangasikaso ed pankaukolan to.24 Kayari na pigaran agew, sinmabi si Felix a kaiba toy asawa ton si Drusila, a sakey a Judio, tan impatawag toy Pablo tan dinmengel ed sikato nipaakar ed pananisia ed Kristo Jesus.+25 Balet sanen intongtong nen Pablo so nipaakar ed inkatunong tan pangontrol ed sarili tan say onsabin panangukom,+ tinmakot si Felix tan inkuan to: “Nayarian mo lay onalis natan, balet patawag ta ka lamet sano walay pankanawnawak.”26 Ingen ta sikatoy maniilalo met a pasuksokan nen Pablo. Kanian sikatoy mabetbet a patatawag to tan mitotongtong ed sikato.27 Balet kalabas na duay taon, sinalatan nen Porcio Festo si Felix; tan lapud pinirawat nen Felix a naawat so pabor na saray Judio,+ pinaulyanan to lay Pablo ya akapriso.


text:
LEKSION 14
Aripen ya Inunor Toy Dios
Si Jose so komaduad bolirek ya anak nen Jacob. Nanenengneng na saray kuya nen Jose ya sikato so paborito nen ama da. Anto kasi alikna da ed satan? Panseselosan day Jose tan kabusol da. Nen wala ray nikaduman akugip nen Jose, inistorya to iratan ed saray kuya to. Inisip da ya say labay ya ibaga na kugip to et onsabi so agew ya ontalimukor irad sikato. Kanian mas lalo dan binusol!
Aminsan, nen manpapastol na karnero iray kuya nen Jose diad asingger ed syudad na Siquem, imbaki nen Jacob si Jose pian kumustaen ira. Nen arawi ni Jose, anengneng la na saray kuya to kanian nantotongtongan da: ‘Nitan la may managkugip. Pateyen tayo!’ Kasabi to, sikatoy impelag dad aralem ya bobon. Balet imbaga na kuya ton si Juda: ‘Mas maong nin ilako tayo pian magmaliw ya aripen nen say pateyen tayo.’ Kanian inlako day Jose na 20 piraso ya pilak ed saray negosyanten Midianita ya paonlad Ehipto.
Inala na saray kuya nen Jose so kawes to tan insawsaw dad dala na kanding, insan da inawit ed ama ra tan inkuan da: ‘Nengneng yo pa no aya may kawes nen Jose.’ Kanian inisip nen Jacob ya pinatey na masibeg ya ayep si Jose. Naermenan a maong si Jacob, tan anggapoy makapatunda ed iyaakis to.
Diad Ehipto, si Jose et inlako tan nagmaliw ya aripen na atagey ya opisyal a say ngaran to et Potifar. Balet tinulongan nen Jehova si Jose. Anengneng nen Potifar ya maong ya mantrabaho si Jose tan napantiwalaan. Kanian impaasikaso nen Potifar ed si Jose so amin ya kayarian to.
Anengneng na asawa nen Potifar ya guapo tan mabiskeg si Jose. Inagew-agew ton tutuksoen si Jose ya akdolan to. Anto kasi gawaen nen Jose? Agpinmayag. Imbaga to: ‘Andi! Mauges ’tan. Walay tiwala ed siak na amok. Sakey ni, asawa to ka. No akdolan ta ka, mankasalanan ak ed Dios!’
Sakey ya agew, sinali lamet na asawa nen Potifar ya piliten si Jose ya akdolan to. Siningkat tod kawes si Jose, balet binmatik. Kasabi nen Potifar ed abung, nantila so asawa nen Potifar, ya imbaga ton sikatoy labay ya akdolan nen Jose. Nampasnok ya maong si Potifar, kanian impaipriso toy Jose. Balet agnilingwanan nen Jehova si Jose.
“Manpaabeba kayo sirin diad silong na mabiskeg a lima na Dios, pian iyatagey to kayo ed manepeg a panaon.”—1 Pedro 5:6


text: 2 Kanian, ekal yo so amin a kaugsan,+ panagpalikdo, pansimpisimpitan, ibeg, tan amin a panagpauges.2 Singa saray kapangiyanak ya ugugaw,+ nawalaan kayo komon na pampilalek ed puron* gatas na salita, pian ombaleg kayo parad kililiktar,+3 lapud naeksperiensya* yo la so kaabigan na Katawan.4 Diad iyaasingger yo ed sikato, a sakey a mabilay a baton impulisay na totoo+ balet pinili tan mabmabli ed Dios,+5 sikayon mismo a mabilay iran bato et nipapaalagey bilang espiritual ya abung+ pian magmaliw a masanton saserdote, pian diad panamegley nen Jesu-Kristo et makapangiyapay kayo na espiritual iran bagat+ a makapaliket ed Dios.+6 Ta ibabaga na Kasulatan: “Mangiletneg ak ed Sion na sakey a pinilin bato, say mablin bato ed suyok bilang pundasyon, tan agbalot nadismaya* so amin a mangipapatnag na pananisia ed satan.”+7 Kanian, sikatoy mabmabli ed sikayo lapud mananisia kayo; balet diad saramay agmanisia, “say bato ya impulisay na saray managpaalagey,+ saya so nagmaliw a manunan bato ed suyok”*+8 tan “sakey a baton pakatiroran tan sakey a baleg a baton pakatumbaan.”+ Natitiror ira lapud ag-ira matulok ed salita. Saya so pansumpalan da.9 Balet sikayo so “pinilin kapolian, saray saserdote ya ari, sakey a masanton nasyon,+ totoon nikabkabiig a kayarian na Dios,+ pian iyabawag yo ed amin a pasen iray alay abig a kualidad”*+ na Dios ya anawag ed sikayo manlapud kabilungetan tan angawat ed sikayo ed makapakelaw a liwawa to.+10 Ta nensaman et aliwa kayon totoo na Dios, balet natan et totoo to kayo la;+ nensaman et ag-impatnag ed sikayo so panangasi, balet natan et akaawat kayoy panangasi.+11 Inad-arok ya agagi, bilang dayo tan temporaryon miaayam ed sayan mundo+ et bilinen ta kayo ya itultuloy yon paliisan iray pilalek na laman,+ a milalaban ed sikayo.*+12 Pansiansia yon maabig so ugali yo ed limog na saray totoo ed mundo,+ pian sano aakusaan da kayon manggagaway mauges, nanengneng da ray maabig a gawa yo,+ tan bilang resulta et igloria ray Dios diad agew na panusisa to.13 Nisengeg ed Katawan, manpasakop kayo ed amin ya autoridad ya inletneg na too,*+ balanglan diad sakey ya ari+ bilang atagey ya autoridad,14 odino diad saray gobernador ya imbaki to a manusa ed saray manggagaway mauges tan mangirayew ed saray manggagaway maong.+15 Ta linawa na Dios a diad panggawa yoy kamaongan et napatunda* yoy andi-kakanaan a panagsalita na saray agmakatunongan a totoo.+16 Manbilay kayo bilang bulos a totoo,+ ya usar yoy kawayangan yo, aliwan bilang panakbong* ed panggawa na kaugsan,+ noagta bilang ariripen na Dios.+17 Igalang yoy amin a klase na totoo,+ aro yoy amin ya agagi yo,+ takotan yoy Dios,+ igalang yoy ari.+18 Komon ta saray lingkor et manpasakop ed saray amo ra tan ipatnag day manepeg a takot ed sikara,+ aliwa labat a diad saramay maong tan makatunongan noag pati diad saramay mairap a paliketen.19 Ta makapaliket ed Dios sano say sakey et mantetepel na irap* tan makakaeksperiensyay ag-inkahustisya lapud labay toy nawalaan na malinis a konsiensia diad arapan na Dios.+20 Ta wala tay kakanaan na pantetepel yo no natatampal kayo lapud pankakasalanan yo?+ Balet no itetepel yoy irap lapud panggagawa yoy maong, makapaliket iya ed Dios.+21 Diad tua et atawag kayo ed saya, ta anggan si Kristo et nanirap parad sikayo,+ ya angitilak na pangaligan yo pian maapit yon tumboken iray bakat to.+22 Anggapoy ginawa ton kasalanan,+ tan anggapoy imbaga ton panamalikdo.+23 Sanen sikatoy iinsultoen* da,+ agto ra met ininsulto.*+ Sanen papairapen da,+ agto ra pinagyaw, noagta inmatalek toy sarili to ed samay matunong ya ukom.+24 Inako to ray kasalanan tayo+ diad panamegley na dilin laman to ya impasak ed poste,*+ pian nibulos* itayo ed saray kasalanan tan manbilay itayo ed inkatunong. Tan “apaabig kayo diad panamegley na saray sugat to.”+25 Ta nensaman et singa kayo karneron nababalang,+ balet natan et akapawil kayo la ed managpastol+ tan manangasikaso na kamarerwa* yo.


text:
Say Pananap ed Katuaan
No amta tayoy tua, nayarin nisalba so bilay tayo. Singa bilang, imanoen no panon itayon agunggonaan lapud naamtaan so tuan ebat ed sayan tepet, Panon ya onkakayat iray makaalis ya sakit?
Diad nilibon taon, anggapoy makaamta no anton talagay ebat ed satan ya tepet, kanian minilyon so inatey lapud salot tan epidemya. Sinmabi panaon, naamtaan na saray scientist no antoy tua. Adiskobre da ya onlelesa iray sakit lapud germs—saray mikrobyo, singa say bakterya tan virus. Lapud naamtaan la itan ya katuaan, dakel la natan so makakaiwas ed saray sakit tan natatambal la iratan, kanian mas andukey lay bilay tan mas mabiskeg lay laman na binilyon ya totoo.
Panon to balet iray arum nin importantin tepet? Antoy epekto ed sika no naamtaan mo ray ebat ed sarayan tepet?
Siopa so Dios?
Siopa si Jesu-Kristo?
Anto so Panarian na Dios?
Antoy nagawa ed arapen?
Naamtaan na minilyon ya totoo so ebat ed saratan ya tepet tan nagmaliw ya maliket so bilay da. Nagunggonaan ka met no antam iray ebat ed saratan.
NAROMOG MO KASI KATUAAN?
Ompan isipen mo, ‘Posible kasin naamtaan so katuaan nipaakar ed amin ya bengatla?’ Lalo la ta mas mairap la natan ya anapen so katuaan nipaakar ed dakel iran bengatla. Akin?
Dakel ya totoo so agmantitiwala ya ibagad sikara na saray gobierno, kompanya, odino media so tua. Mairap dan ibiig so tuan impormasyon ed saray opinyon labat, ontan met ed saray impormasyon ya walay katuaan to balet aliwan kompleto, tan saray direktan tila ya papapawayen na arum ya napantiwalaan kunon impormasyon. Diad sayan mundo ya anggapoy tiwala na totoo ed sakey tan sakey tan dakel so impormasyon ya aliwan tua, agmakapanpaknaan iray totoo no anton talaga so tua tan no antoy labay ya ibaga na saratan.
Balet anggano ontan lay nagagawa natan, posiblin naamtaan mo so ebat ed saray importantin tepet ed bilay. Panon? No gawaen mo met iray paraan ya gagawaen mo la pian amtaen iray ebat ed saray simplin tepet.
SAY PANANAP MO ED KATUAAN
Diad tua, kada agew et aanapen moy katuaan. Imanoen so situasyon nen Jessica. “Grabe so allergy na anak ko ed mani,” so imbaga to, “no walay naakan ton alaokan na anggan dagdaiset labat ya mani, nayarin ipatey to.” Kaukolan ya seguroen nen Jessica ya saray sasaliwen ton naakan et nayarin kanen na anak to. “Babasaen ko nin unona iray ingredients ya akasulat ed label na sasaliwen ko. Insan ak man-research tan kontaken ko ni ingen so manufacturer pian nasegurok ya anggapon talagay laok ton mani. Ikokonsiderak met so arum ya napantiwalaan ya lapuan na impormasyon ya mangiiter na garantiya ya talagan tutumboken na kompanya iray dugan paraan na panaggaway naakan.”
Ompan saray tepet mo et aliwan ontan kaseryoso ed saray tepet nen Jessica. Balet singa si Jessica, sarag mon usaren iyan paraan pian naamtaan so ebat ed saray tepet mo:
Amtaen iray impormasyon.
Man-research.
Seguroen ya napantiwalaan iray pangaalaan moy impormasyon.
Makatulong itan ya paraan pian naamtaan moy ebat ed saray importantin tepet ed bilay. Panon?
SAY NIKADKADUMAN LIBRO NA KATUAAN
Nen manaanap si Jessica na katuaan na Biblia, inusar to met so paraan ya gagawaen to no manre-research nipaakar ed allergy na anak to. Imbaga to, “Akatulong ed siak so maalwar ya pambasa ed Biblia tan makulin pan-research pian naalmok so katuaan.” Singa si Jessica, naamtaan na minilyon a totoo no antoy ibabaga na Biblia ed sarayan tepet:
Akin et wadia tayo?
Antoy nagawa no ompatey so too?
Akin et maniirap so totoo?
Antoy gagawaen na Dios pian naekal so amin ya kairapan?
Panon tayon nawalaan na maliket a pamilya?
Naamtaan mo so ebat ed saraya tan arum nin tepet no basaen moy Biblia tan man-research online diad www.jw.org.


text:
INALAD DAAN IRAN KOLEKSION MI
“Sakey a Mabmablin Panaon”
NEN 1870, walay melag ya grupo ed Pittsburgh (Allegheny), Pennsylvania, U.S.A., ya ginmapon angusisa ed Kasulatan. Indaulo ira nen Charles Taze Russell, tan inaral da so nipaakar ed dondon nen Kristo tan atalosan da ya importante itan ed gagala nen Jehova. Malikeliket ira nen naamtaan da ya say dondon so angilukas ed dalan parad kililiktar, tan anggan saramay agda nin balot akabat si Jesus et minabang ed satan! Lapud panangapresya da, apakiwas iran nodnonoten so impatey nen Jesus kada taon.
Intuloy nen Brother Russell ya i-publish so Zion’s Watch Tower. Sinuportaan na satan so doktrina na dondon bilang say sankabalgan a balikas na panangaro na Dios. Imbaga na Watch Tower ya say Memoryal na impatey nen Kristo et “sakey a mabmablin panaon” tan pinaseseg to ray manbabasa ya nodnonoten itan balanglan diad Pittsburgh o diad arum nin lugar ya mas melag iray grupo. “Anggano duara o talora labat ira ya walaan na malet a pananisia”
Kada taon, dinmakel lan dinmakel so oonlad Pittsburgh parad Memoryal. “Abrasaen kayo dia na maaron kapusoan,” so nabasad imbitasyon. On, pinatuloy tan pinakan na saray Estudyante na Biblia ya tagad Pittsburgh iray espiritual ya agagi ra. Nen 1886, walay agawan pigaran agew ya “General Meeting” o kombension kayari na Memoryal. “Onla ka,” so kuan na Watch Tower, “ya manleppuad pusom so panangarod Katawan tan ed saray agagi to tan ed katuaan to.”
Pigaran taon ya saray Estudyante na Biblia ed Pittsburgh so mangaasikaso ed saray kombension parad saray manisia ed dondon ya oonla ditan no Memoryal. Legan ya ondarakel iray Estudyante na Biblia, ondarakel met so onaatendi ed Memoryal tan ontan met ed bilang na grupo ya mantitipon parad satan. Imbaga nen Ray Bopp, ya kaibad ecclesia (kongregasyon) na Chicago, ya nen 1910, pigaran oras dan impasa so emblema ed nilasus ya inmatendi ta amin lawari et akibiang.
Anto ray inusar ya emblema? Anggano amta ra ya angusar si Jesus na alak diad Pangdem na Katawan, walay panaon ya inrekomenda na Watch Tower so pangusar na tabol na pinespes ya ubas odino inluton pasas, pian agnatukso iramay “makapuy ed laman.” Balet, wala met so alak parad saramay manisia ya “say nepeg ya usaren et pinaakseng ya alak.” Anggaman ontan, atalosan lanlamang na saray Estudyante na Biblia ya say puron ambalangan alak so matukoy ya simbolo na dala nen Jesus.
Say pannodnonot ed impatey nen Jesus et dugarugan pankanawnawa parad panagdalepdep. Balet wala ray kongregasyon ya grabe panermen da tan kayari programa et onla la ran amin ya andi-eselan. Nen 1934 balet, imbaga na libron Jehovah ya say Memoryal et nepeg ya aliwan “panermen” ed impatey nen Jesus, noagta “panliket” ed panuuley to bilang Ari manlapu la nen 1914.
Nen 1935, walay balbaleg ya pananguman ya akaapektod sinmusublay a Memoryal. Linminew so pakatalos ed kabaliksan na “baleg ya karaklan” (King James), odino “baleg ya ulop,” a nabasad Apocalipsis 7:9. Antis na satan, say amta na saray lingkor nen Jehova et ontutukoy itan ed grupo na saray dedikadon Kristiano ya agtanton maseseg. Balet atalosan da ya sayan ulop et matoor a lingkor na Dios ya say ilalo ra et manbilay ed paraison dalin. Nen alinewan itan tan nausisan maong, imbaga nen Russell Poggensee: “Say ilalo ed tawen et agniliing nen Jehova ed siak panamegley na masanton espiritu to.” Si Brother Poggensee
Diad sayan “mabmablin panaon,” wala ray espisyal ya kampanya ed panagpulong pian nipanengneng na amin so panangapresya da ed dondon. Nen 1932, pinaseseg na Bulletin iray Kristiano ya ag-ira magmaliw ya “santo ed Memoryal,” ya ontutukoy ed saray mibibiang ed emblema balet “agmankikimey” ed panangipulong na mensahe katuaan. Nen 1934, inyanunsio na Bulletin so pankaukolan parad “saray auxiliary,” ya oniay intepet to: “Wala kasi 1,000 ya man-aplay legan na panaoy Memoryal?” Oniay inkomento na Informant nipaakar ed saray alanaan: “Magmaliw labat ya kompleto so liket da no mibiang irad pantasi ed Panarian.” Sinmabi panaon ya naeksperiensya met itan na saray walaan na ilalo ed dalin. *
Parad amin ya lingkor nen Jehova, say Memoryal so sankasagradoan ya labi ed interon taon. Seselebraan da itan anggano mairap so kipapasen. Nen 1930, si Pearl English tan say atsi ton si Ora, et nanakar na manga 80 kilometro pian makaantendid Memoryal. Legan ya walad bartolina si Harold King ya nanmisionero ed China, sikatoy nansulat na saray anlong tan kansion nipaakar ed Memoryal tan nanggawa na saray emblema ya say inusar to et pinamagan andeket ya ubas tan belas. Diad Eastern Europe, Central America, tan Africa, makpel ya ninodnonot na saray Kristiano so impatey nen Jesus anggano walay guerra tan panagsebel na gobierno. Iner man so kawalaan tayo odino antokaman so situasyon tayo, mantitipon tayo pian pagalangan si Jehova a Dios tan si Jesu-Kristo diad mabmablin panaon na Memoryal.
^ par. 10 Kalabas na pigaran taon, say Bulletin et tinawag ya Informant, ya natan et Ministeryo Tayo ed Panarian.


text:
Saray Leksion ya Naaralan Mo ed Biblia
Naamtaan ed sayan libro iray salaysay ed Biblia manlapud nen ginawa na Dios so amin a bengatla, say inkiyanak tan ministeryo nen Jesus, tan anggad isabi na Panarian.
Sulat na Mananguley ya Ulop
Panon ya usaren iyan libro?
LEKSION 1
Ginawa na Dios so Tawen tan Dalin
Ibabaga na Biblia ya ginawa na Dios so tawen tan dalin. Antam no siopa imay anghel ya sankaunaan ed amin ya ginawa to?
LEKSION 2
Ginawa na Dios so Unonan Laki tan Bii
Ginawa na Dios so unonan laki tan bii tan impanayam to rad garden na Eden. Labay to ya mananak ira tan gawaen dan paraiso so interon dalin.
LEKSION 3
Ag-inunor nen Adan tan Eva so Dios
Akin et nikaduma imay sakey ya kiew ed garden na Eden? Akin ya angan si Eva na bunga na satan a kiew?
LEKSION 4
Amatey Lapud Pasnok To
Inawat na Dios so apay nen Abel balet agto inawat so apay nen Cain. Nen naamtaan nen Cain, nampasnok ya maong tan nanggaway mauges.
LEKSION 5
Say Biong nen Noe
Nen wala ray mauges ya anghel ya angasawa na bibii diad dalin, awalaan ira na ananak ya angkakabaleg, tan sasakitan da ray totoo. Dakdakel so totoon manggagaway mauges. Balet duma si Noe—inaro toy Dios tan inunor to.
LEKSION 6
Waloran Totoo so Akaligtas ed Delap
Inmuran na 40 ya agew tan 40 ya labi kanian dinmelap. Masulok ya sakey taon ya walad loob na biong si Noe tan say pamilya to. Kayari to, pinmaway la ra.
LEKSION 7
Say Tori na Babel
Wala ray totoo nensaman ya labay day mangipaalagey na syudad tan tori ya say toktok to et anggad tawen. Akin et biglan pinanduruma na Dios so salita da?
LEKSION 8
Inunor nen Abraham tan Sara so Dios
Akin et tinaynan di Abraham tan Sara so mainawan bilay da ed syudad tan linma rad Canaan ya ditan et alis-alis ira na ayaman?
LEKSION 9
Wala Lay Anak Da!
Panon ya gawaen na Dios so promise tod si Abraham? Siopan anak nen Abraham so pakagawaan na satan ya promise—si Isaac odino si Ismael?
LEKSION 10
Nonot Yoy Agawa ed Asawa nen Lot
Nampauran so Dios na apoy tan asupre diad Sodoma tan Gomorra. Akin et aderal iratan ya syudad? Akin ya nepeg tayon nonoten so agawa ed asawa nen Lot?
LEKSION 11
Subok ed Pananisia
Imbaga na Dios ed si Abraham: ‘Ipangasim, alam so saksakey ya anak mo tan iyapay mo diad palandey ed Moria.’ Anto kasi gawaen nen Abraham ed sayan subok ed pananisia to?
LEKSION 12
Si Jacob so Akaawat na Tawir
Say ngaran na kambal ya anak nen Isaac tan Rebeca et Esau tan Jacob. Lapud si Esau so panguloan, mas baleg ya tawir so awaten to. Akin et insalat to itan ed sakey yaong labat ya sabaw?
LEKSION 13
Akikareenan si Jacob ed si Esau
Antoy ginawa nen Jacob pian bendisyonan na anghel? Tan antoy ginawa to pian mikareenan ed si Esau?
LEKSION 14
Aripen ya Inunor Toy Dios
Duga so ginawa nen Jose, balet nanirap nin siansia. Akin?
LEKSION 15
Agnilingwanan nen Jehova si Jose
Anggano arawi si Jose ed pamilya to, sikatoy tinulongan na Dios.
LEKSION 16
Siopa si Job?
Inunor nen Job si Jehova anggano mairap.
LEKSION 17
Pinili nen Moises so Mandayew ed si Jehova
Nen baby ni si Moises, sikatoy akaligtas lapud nanggaway paraan so nanay to.
LEKSION 18
Melag a Kiew ya Mandarlang
Akin et agnapopoolan so melag a kiew anggano mandarlang?
LEKSION 19
Say Unona ya Taloran Salot
Asalot iray totoo ed Ehipto lapud malastog so Faraon tan agto labay ya ibulos iray Israelita.
LEKSION 20
Say Sinmublay ya Anemiran Salot
Akin ya duma irayan salot ed saramay unona ya taloran salot?
LEKSION 21
Say Komasamplon Salot
Ansakisakit iyan salot kanian anggan say malaslastog ya Faraon et anggapo lay agawaan to.
LEKSION 22
Apaldua so Ambalangan Dayat
Ag-inatey so Faraon diad samploran salot, balet kasin akaligtas ed sayan makapakelaw ya ginawa na Dios?
LEKSION 23
Nan-promise Ira ed si Jehova
Nen walad leksab na Palandey Sinai iray Israelita, walay espisyal ya im-promise da ed Dios.
LEKSION 24
Agda Ginawa so Im-promise Da
Legan ya aawaten nen Moises so Samploran Ganggan, nanggawa na graben kasalanan iray totoo.
LEKSION 25
Say Tabernakulo
Say kaban na sipanan et walad loob na sayan espisyal ya tolda.
LEKSION 26
Say Labindua ya Espiya
Duma si Josue tan Caleb ed saramay samploran lalaki ya kaiba ran nan-espiya ed dalin na Canaan.
LEKSION 27
Nanrebelde Ira ed si Jehova
Ag-atalosan nen Kora, Datan, Abiram, tan say 250 ya kakaiba da so sakey ya importantin katuaan tungkol ed si Jehova.
LEKSION 28
Nansalita so Asno nen Balaam
Walay anengneng na asno ya agnanengneng nen Balaam.
LEKSION 29
Pinili nen Jehova si Josue
Wala ray imbilin na Dios ed si Josue ya makatulong met ed sikatayo natan.
LEKSION 30
Inyamot nen Rahab Iray Espiya
Ageba so padir na Jerico. Balet ag-aderal so abung nen Rahab, anggano wala itan ed padir.
LEKSION 31
Si Josue tan Saray Gibeonita
Impikasi nen Josue ed Dios ya agkomon onselek so agew. Inebatan kasi na Dios so pikakasi to?
LEKSION 32
Sakey ya Balon Lider tan Duaran Matapang ya Bii
Nen inatey lay Josue, nandayew iray Israelita ed saray dios ya aliwan tua. Inmirap so bilay da, balet tinulongan ira na Dios panamegley na ukom ya si Barak, si Debora ya propetesa, tan si Jael ya angalay palpal na tolda!
LEKSION 33
Si Ruth tan si Noemi
Pinmawil ed Israel so duaran bibii ya parehon inatey so asawa ra. Sakey ed saratan si Ruth, ya linman mankimey diad alog, tan ditan et sikatoy naimano nen Boaz.
LEKSION 34
Tinalo nen Gideon Iray Midianita
Nen pinairap na saray Midianita iray Israelita, akikasi rad si Jehova ya tulongan to ra. Panon ya tinalo na dagdaiset ya sundalo nen Gideon so 135,000 ya sundalon kalaban da?
LEKSION 35
Impikasi nen Hana ya Nawalaan na Anak a Laki
Impila nen Elkana si Hana, Penina, tan say interon pamilya to pian mandayew ed tabernakulo diad Silo. Diman et nampikasi si Hana ya nawalaan komon na anak a laki. Kayari sakey taon, niyanak si Samuel!
LEKSION 36
Say Promise nen Jefte
Antoy im-promise nen Jefte, tan akin? Antoy reaksion na marikit nen Jefte ed promise na ama to?
LEKSION 37
Akitongtong si Jehova ed si Samuel
Say duaran anak na Atagey ya Saserdote ya si Eli et manlilingkor ya saserdote diad tabernakulo, baleg agda uunoren iray ganggan na Dios. Duma si Samuel, tan akitongtong si Jehova ed sikato.
LEKSION 38
Ginawa nen Jehova ya Mabisbiskeg si Samson
Si Samson et ginawa na Dios ya mabisbiskeg pian labanan to ray Filisteo, balet nen alingo si Samson ed desisyon to, narel na saray Filisteo.
LEKSION 39
Say Unonan Ari na Israel
Nampili so Dios na saray ukom pian magmaliw ya lider na saray Israelita, balet say labay da et ari. Nilanaan nen Samuel si Saul bilang unonan ari, balet sinmabi panaon et inekal nen Jehova ya ari si Saul. Akin?
LEKSION 40
Si David tan si Goliat
Pinili nen Jehova si David ya onsublay ya ari na Israel, tan impanengneng nen David ya sikatoy karapat-dapat.
LEKSION 41
Si David tan si Saul
Akin ya say sakey ed sikara et binusol to may sakey, tan antoy ginawa to may sakey ya binusol?
LEKSION 42
Matapang tan Matoor si Jonatan
Nagmaliw ya kaaro nen David so anak na ari.
LEKSION 43
Say Kasalanan nen Arin David
Say sakey ya aliwan dugan desisyon et manresulta ed dakel ya problema.
LEKSION 44
Say Templo Parad si Jehova
Inter na Dios so kekerewen nen Arin Solomon tan inikdan to na baleg ya pribilehyo.
LEKSION 45
Naapag so Panarian
Dakel ya Israelita so tinmundan mandayew ed Jehova.
LEKSION 46
Subok Diad Palandey Carmel
Siopa so tuan Dios? Si Jehova o si Baal?
LEKSION 47
Pinabiskeg nen Jehova si Elias
Palagay mo, sarag to ka met kasin pabiskegen?
LEKSION 48
Abilay Lamet so Anak na Biin Balo
Duaran milagro diad sakey ya abung!
LEKSION 49
Dinusa so Mauges ya Reyna
Implano nen Jezebel ya pateyen si Nabot pian naala labat so dalin to! Anengneng nen Jehova so kaugsan nen Jezebel.
LEKSION 50
Inligtas nen Jehova si Jehosafat
Say maong ya arin si Jehosafat et nampikasi ed Dios nen nilusob na saray kalaban dan bansa so Juda.
LEKSION 51
Say Mabiskeg ya Sundalo tan say Ugaw ya Bii
Imbaga na Israelitan ugaw ya bii ed amo to so tungkol ed mabiskeg ya pakapanyari nen Jehova—tan makapakelaw so agawa.
LEKSION 52
Saray Mandarlang ya Kabayo tan Karwahen Pan-guerra nen Jehova
Panon ya anengneng na lingkor nen Eliseo ya ‘mas dakel so kaiba tayo nen say sikara’?
LEKSION 53
Agtinmakot si Jehoiada
Agtinakotan na matoor ya saserdote so mauges ya reyna.
LEKSION 54
Maan-anos si Jehova ed si Jonas
Akin et inakmon na balbaleg ya sira so sakey ed saray propeta na Dios? Panon ya akapaway? Tan antoy leksion ya imbangat ed sikato nen Jehova?
LEKSION 55
Prinotektaan na Anghel nen Jehova si Hezekias
Ibabaga na saray kalaban na Juda ya ag-iligtas nen Jehova iray totoo to, balet aliwan tuay imbaga ra!
LEKSION 56
Labalabay ya Unoren nen Josias so Ganggan na Dios
Si Josias et nagmaliw ya ari nen waloy taon to ni labat, tan tinulongan to ray totoo ya mandayew ed si Jehova.
LEKSION 57
Imbaki nen Jehova si Jeremias ya Manpulong
Mamapasnok iray mamatatken ed Juda ed imbaga na sayan propeta.
LEKSION 58
Aderal so Jerusalem
Saray totoo ed Juda et agtinmundan nandayew ed saray dios ya aliwan tua, kanian ag-ira inligtas nen Jehova.
LEKSION 59
Apatiran Kabataan ya Inunor Day Jehova
Determinado iray Judion kabataan ya mansiansian matoor ed si Jehova, anggano wala rad palasyo diad Babilonia.
LEKSION 60
Panarian ya Agbalot Nasalatan
Impaliwawa nen Daniel so labay ya ibaga na nikadkaduman kugip nen Nabucodonosor.
LEKSION 61
Ag-ira Tinmalimukor
Agtinmalimukor si Sadrac, Mesac, tan Abednego ed balitok ya imahen ya ginawa na ari na Babilonia.
LEKSION 62
Sakey ya Panarian a Singa Baleg ya Kiew
Akugip nen Nabucodonosor so nagawa ed sikato.
LEKSION 63
Say Sulat ed Padir
Kapigan anengneng iyan sulat ya agnatalosan, tan antoy labay ton ibaga?
LEKSION 64
Si Daniel Diad Kulongan na Saray Leon
Inagew-agew ya manpikasi ed si Jehova, singa si Daniel!
LEKSION 65
Inligtas nen Ester Iray Kabaleyan To
Anggano dayo labat iyan ulila, nagmaliw ya reyna.
LEKSION 66
Imbangat nen Esdras so Ganggan na Dios
Kayarin arengel na saray Israelita si Esdras, walay espisyal ya im-promise dad Dios.
LEKSION 67
Saray Padir na Jerusalem
Naamtaan nen Nehemias so plano na saray kalaban ya onlusob. Akin et agnatatakot?
LEKSION 68
Nan-anak si Elizabet
Akin ya imbagad asawa nen Elizabet ya agto makasalita anggad agni niyanak so ugaw?
LEKSION 69
Binmisita si Gabriel ed si Maria
Walay imbaga na anghel ed si Maria tan lapud satan et anguman so bilay to.
LEKSION 70
Impaamta na Saray Anghel ya Niyanak Lay Jesus
Inanap ya tampol na saray pastol so ugaw nen impaamta na anghel ya sikatoy niyanak la.
LEKSION 71
Prinotektaan nen Jehova si Jesus
Si Jesus et labay ya pateyen na mauges ya ari.
LEKSION 72
Nen Ugaw ni Jesus
Akin et apabilib to ray managbangat diad templo?
LEKSION 73
Impaamta nen Juan so Isabi na Mesias
Si Juan et nagmaliw ya propeta. Ibabangat to so isabi na Mesias. Antoy ginawa na totoo nen arengel day ibabangat to?
LEKSION 74
Nagmaliw ya Mesias si Jesus
Antoy labay ya ibaga nen Juan nen imbaga ton si Jesus so Kordero na Dios?
LEKSION 75
Tinukso na Diablo si Jesus
Amitlo ya tinukso na Diablo si Jesus. Anto iratan ya taloran tukso? Antoy inyebat nen Jesus?
LEKSION 76
Nilinisan nen Jesus so Templo
Akin et pinapaway nen Jesus ed templo iray ayayep tan imbabalintuag to ray lamisaan na saray managsalat na kuarta?
LEKSION 77
Say Bii ya Inmasol ed Bobon
Abigla so Samaritana ya inmasol diad bobon nen Jacob nen akitongtong ed sikato si Jesus. Akin? Antoy imbagad sikato nen Jesus ya agto nin balot imbaga ed anggan siopa?
LEKSION 78
Impulong nen Jesus so Panarian
Intagar nen Jesus iray arum ya disipulo to ya magmaliw a ‘managsigay na totoo.’ Insan to impasal so 70 ya patumbok to ya ipulong so maong a balita.
LEKSION 79
Dakel so Ginawa nen Jesus ya Milagro
Anggan iner so laen to, oonlad sikato iray mansasakit tan papaabigen to ra. Binilay to ni ingen so inatey ya ugaw a bii.
LEKSION 80
Nampili si Jesus na Labinduan Apostol
Antoy gawaen da akin et pinili to ra? Antam so ngaran da?
LEKSION 81
Say Sermon ed Palandey
Binangatan nen Jesus na importante iran leksion so dakdakel a totoo.
LEKSION 82
Imbangat nen Jesus Iray Disipulo To No Panon so Manpikasi
Anto ray imbaga to ed saray disipulo to ya itultuloy dan kerewen?
LEKSION 83
Pinakan nen Jesus so Libolibon Totoo
Antoy naaralan tayo ed sayan milagro tungkol ed si Jesus tan si Jehova?
LEKSION 84
Nanakar si Jesus ed Tapew na Danum
Anto kasi alikna na saray apostol nen anengneng da iyan milagro?
LEKSION 85
Nampaabig si Jesus Diad Agew na Sabaton
Akin et ag-aliketan so amin ed gagawaen to?
LEKSION 86
Binilay nen Jesus si Lazaro
Nen anengneng nen Jesus si Maria ya onaakis, manakis met. Balet tampol ya asalatan na liket so ermen da.
LEKSION 87
Sampot Lan Pangdem nen Jesus
Angiter si Jesus na importantin bilin ed saray apostol to diad samay sampot lan pangdem ya saniiba ira.
LEKSION 88
Inerel si Jesus
Inibaan nen Judas Iscariote iray lalaki ya de-awit na saray espada tan pekpek pian naerel day Jesus.
LEKSION 89
Intila nen Pedro ya Kabat Toy Jesus
Antoy agawa diad sular na abung nen Caifas? Tan antoy agawad si Jesus diad loob na abung?
LEKSION 90
Inatey si Jesus Diad Golgotha
Akin ya ingganggan nen Pilato ya pateyen si Jesus?
LEKSION 91
Binilay Lamet si Jesus
Anto ray makapakelkelaw ya agawa pigaran agew kayarin pinatey si Jesus?
LEKSION 92
Nampanengneng si Jesus ed Saray Managsigay
Antoy ginawa to pian sikatoy nanengneng da?
LEKSION 93
Pinmawil ed Tawen si Jesus
Balet antis ya pinmawil ed tawen, wala ray importantin ingganggan to ed saray disipulo to.
LEKSION 94
Akaawat na Masanton Espiritu Iray Disipulo
Antoy makapakelaw ya agawaan da lapud naawat dan masanton espiritu?
LEKSION 95
Anggapoy Makapan-patunda ed Sikara
Saray lider na relihyon ya nampapatey ed si Jesus et labay dan patundaen met iray disipulo to. Balet agda ra napatunda.
LEKSION 96
Pinili nen Jesus si Saulo
Kakkabusol nen Saulo iray Kristiano, balet magano lan manguman itan.
LEKSION 97
Akaawat si Cornelio na Masanton Espiritu
Akin ya imbaki na Dios si Pedro ed abung na sayan laki, anta aliwan Judio?
LEKSION 98
Dakel so Nagmaliw ya Kristiano ed Nanduruman Bansa
Si apostol Pablo tan saray kakaiba ton misionero et ginmapon nampulong diad ararawin lugar.
LEKSION 99
Naamtaan na Guardia na Prisoan so Katuaan
Akin et kaiba ed sayan istorya so demonyo, yegyeg, tan espada?
LEKSION 100
Si Pablo tan si Timoteo
Sayan duaran laki et abayag ya saniban nankimey tan nanlingkor ed agagi, kanian nagmaliw iran malet ya sankaaro.
LEKSION 101
Inawit ed Roma si Pablo
Dakel so peligro ed impanbiahe na sayan apostol, balet agbalot kinmapuy anggano mair-irap so situasyon.
LEKSION 102
Apocalipsis ya Inawat nen Juan
Impanengneng nen Jesus ed sikato so nantutumbokan a pasingawey tungkol ed saray nagawad arapen.
LEKSION 103
“Onsabi La Komon so Panarian Mo”
Nabasa ed Apocalipsis ya inawat nen Juan no panon ya umanen na Panarian na Dios so bilay diad dalin.


text:
Kasin Naandi ni Inkaruksa ed Mundo?
Kasin asalim la odino na kapamilyam so abiktima na inkaruksa? Natatakot ka kasi ompan sika lay onsublay? Say inkaruksa et nibagan “onloloor ya problema ed interon mundo.” Nia ray pigaran alimbawa.
PANAGDUKSA TAN PANAG-RAPE DIAD ABUNG: Unong ed report diad America, “sakey ed kada taloran bibii so abiktima na panagduksa tan panag-rape na karelasyon da.” Makapaermen ta “diad interon mundo, say tantiya et sakey ed kada limaran bibii so nayarin na-rape odino ngalngali na-rape.”
KRIMEN DIAD DALAN: Unong ed report diad America, masulok ya 30,000 ya gang so manggagaway graben krimen. Diad Latin America, nireport ya ngalngali 1 ed kada 3 ya too so abiktima na maruksan krimen.
PANAGPATEY: Base ed tantiya, ngalngali kapalduan milyon ya totoo so pinatey nen 2012, mas dakel ni nen say inatey ed saray guerra. Diad Southern Africa tan Central America so sankatageyay average na panagpatey, masulok a mamipat ed average na panagpatey ed interon mundo. Masulok ya 100,000 ya totoo so pinatey ed Latin America diad loob labat na sakey taon, tan manga 50,000 diad Brazil labat. Nasolusyonan ni kasi inkaruksa?
NAPATUNDA NI KASI INKARUKSA?
Akin et walay inkaruksa ed amin ya pasen? Dakel so rason, kaiba la ray: agpantatalosan lapud panduruma na estado tan kabibilay, panangibaliwala ed bilay na arum, panagbuanges tan panag-druga, inkaruksa ya nanenengneng na ugugaw ed saray adulto, tan agnadudusa iray kriminal.
Tua, wala ray arum ya bansan abawasan lay krimen. Singa bilang, diad baleg a syudad na São Paulo, Brazil et nireport ya abawasan na manga 80 porsiento so panagpatey diad apalabas ya samploran taon. Balet siansia nin dakel so graben krimen ed satan ya syudad, tan say karakel na panagpatey et siansia nin manga 10 ed kada 100,000 ya totoo diman. Anto sirin so kaukolan pian permanente lan napatunda so inkaruksa?
Say epektibon solusyon et say panguman na ugali tan kagagawa na totoo. Pian manguman iray maruksan totoo, kaukolan ya nasalatan na panangaro, respeto, tan malasakit ed arum iray ugalin mapaatagey, maagum, tan makasarili.
Antoy ontulong pian nauman na sakey a too iray mauges ya ugali to? Isipen pay ibabangat na Biblia:
“Saya so kabaliksan na panangaro ed Dios, ya unoren tayo ray ganggan to.”—1 Juan 5:3.
“Say takot ed si Jehova et kabaliksan toy pamusol ed mauges.” *—Proverbio 8:13.
Lapud panangaro tan takot ya napaermen so Dios, anggan saray maruksan totoo et natulongan ya manguman, balet aliwan ataptapew a pananguman, noagta talagan nauman so interon inkatoo ra. Kasin posible itan?
Si Alex, * et 19 taon ya apriso diad Brazil lapud pigaran kaso na krimen. Balet kayari ton nanaral na Biblia, sikatoy nagmaliw ya Tasi nen Jehova nen taon 2000. Talaga kasin nauman toy maruksan ugali to? On, tan pagbabawian ya maong nen Alex iray mauges ya ginawa to. “Naarok so Dios ta impalikna tod siak ya talagan pinerdona to ak. Lapud pisasalamat tan panangarok ed si Jehova, inuman ko ray kagagawak,” so kuan to.
Si César ya taga met ed Brazil et matakew tan holdaper. Ontan so kagagawa to ed manga 15 taon. Akin et anguman? Nen walad prisoan, akatongtong na Saray Tasi nen Jehova, tan nanaral met na Biblia. Oniay impaliwawa nen César: “Natan ko labat alikna ya walay direksion na bilay ko. Naaralan kon aroen so Dios. Naaralan ko met ya takotan—antakot ko lan gawaen lamet so mauges tan napaermen si Jehova. Agko labay ya ibaliwala so kaabigan tod siak. Lapud satan ya panangaro tan takot, anguman ak.”
Antoy ipapanengneng na saratan ya eksperiensya? Walay pakayari na Biblia ya umanen so bilay na totoo, panamegley na panguman ed panagnonot da. (Efeso 4:23) Onia ni imbaga nen Alex ya abitlad tagey: “Saray nanaaralan kod Biblia et singa malinis ya danum ya ikakalbod siak, kalkalna to ak ya lilinisan tan eekalen to ray mauges ya kanonotan. Agkon balot naimadyin ya nasarag kon ekalen iraya.” On, no panoen tayoy isip tayo na malinis ya mensahe na Biblia, naekal iray kaugsan ya walad satan. Walay pakayari na Salitay Dios ya manlinis. (Efeso 5:26) Lapud satan, nayarin manguman iray mauges tan makasarilin totoo, tan magmaliw iran maaro tan mareen. (Roma 12:18) Magmaliw ya mareen so bilay da no iyaplika da iray prinsipyo na Biblia.—Isaias 48:18.
Naamtaan na masulok ya waloran milyon ya Tasi nen Jehova diad 240 ya dalin so sekreto no panon ya naekal so inkaruksa. Naaralan na totoon nandurumay lahi, kipapasen tan eksperiensya ed bilay ya aroen tan takotan so Dios. Naaralan da met ya aroen so balang sakey, tan walay pankakasakey da bilang pamilya ed interon mundo. (1 Pedro 4:8) Sikara so mabiskeg ya prueba ya posiblin naandi so inkaruksa ed mundo.
MAGANO LAN NAANDI SO INKARUKSA!
Impromisa na Biblia ya magano lan ekalen na Dios so inkaruksa diad mundo. Sayan maruksan mundo et asingger lad “agew na pangukom” tan naderal iray mauges a totoo. (2 Pedro 3:5-7) Anggapo la ray maruksan totoo ya manbiktima ed arum. Panon tayon amta ya labay na Dios so ontulong tan ekalen toy inkaruksa?
‘Kabusol na Dios so siopaman a mangaarod inkaruksa,’ so kuan na Biblia. (Salmo 11:5) Mabmabli ed Dios so kareenan tan hustisya. (Salmo 33:5; 37:28) Kanian agto paulyanan ya mantultuloy iray maruksan totoo.
On, asingger lay mareen ya balon mundo. (Salmo 37:11; 72:14) Sarag mon amtaen no panon kan makapambilay ed satan a mundo ya anggapo lay inkaruksa.
^ par. 12 Nabasa ed Biblia ya Jehova so ngaran na Dios.
^ par. 14 Sinalatan iray ngaran.


text:
KAPITULO 4
Walay Ngaran na Dios
ANTOY mabetbet mon tepeten ya unona ed sakey a too sano primerom a nakabat?— On, tepeten mo no antoy ngaran to. Walay ngaran tayon amin. Say inmunan too so inikdan na Dios na ngaran. Say ngaran to et Adan. Say ngaran na asawa nen Adan et Eva.
Balet, aliwan say totoo labat so walay ngaran. Mannonot ka pa na arum a bengatla a walay ngaran da met. No walay angiter ed sika na monyeka odino ayep, agta ngaranan mo itan?— On, importante so pakawalaan na ngaran.
Tangay mo pay dakerakel a bitewen ed labi. Kasin walay kangaranan na saratan?— On, nginaranan na Dios so kada bitewen ed tawen. Ibabaga ed sikatayo na Biblia: “Sikato bilangen to so saray bitewen; tawagen tora ya amin ed kangaranan da.”
Siopa so nibagam a sankaimportantian a persona ed interon uniberso?— On, say Dios. Wala kasi ngaran to?— Imbaga nen Jesus a walay ngaran To. Aminsan et binitla nen Jesus diad pikakasi to ed Dios: ‘Impakabat ko so ngaran mo ed saray papatumbok ko.’ (Juan 17:26) Kasin antam so ngaran na Dios?— Ibabaga a mismo na Dios ed sikatayo so ngaran to. Inkuan to: “Siak si Jehova, satan so ngaran ko.” Kanian say ngaran na Dios et JEHOVA.
Antoy liknaan mo no natandaan na arum so ngaran mo?— Agta makakaliket ka?— Labay nen Jehova a naamtaan na totoo so ngaran to met. Kanian nepeg tayon usaren so ngaran a Jehova sano itongtong tayo so nipaakar ed Dios. Inusar na Sankamaongan a Managbangat so ngaran na Dios, a Jehova, sanen akitongtong ed totoo. Aminsan et inkuan nen Jesus: “Nepeg mon aroen si Jehova a Dios mo ed interon pusom.”
Amta nen Jesus a say “Jehova” et importantin maong a ngaran. Kanian imbangat to iray papatumbok to a mangusar ed ngaran na Dios. Imbangat to ni ingen ira a bitlaen day ngaran na Dios diad saray pikakasi ra. Amta nen Jesus a labay na Dios a naamtaan na amin a totoo so ngaran To, a Jehova.
Nensaman et impanengneng na Dios so kaimportantian na ngaran to ed si Moises, a sakey ed saray anak na Israel. Saray anak na Israel, ya atawag bilang Israelitas so nanayam diad Ehipto. Say tawag ed saray totoo ditan et Ehipsio. Inaripen da iray Israelita tan pinairap da ira. Sanen binmaleg lay Moises, sinali ton tinulongan so sakey ed saray kanasyonan to. Lapud saya et sinmanok si Faraon, say ari na Ehipto. Labay ton pateyen si Moises! Kanian tinaynan nen Moises so Ehipto.
Linma si Moises ed sananey a lugar, diad Madian. Diman et angasawa si Moises tan awalaan na ananak. Sikato met so managpastol, manag-asikaso na saray karnero. Sakey ya agew si Moises et manpapastol ed saray karnero ed asingger a palandey sanen anengneng to so makapakelaw a bengatla. Sakey a tanaman so ondadalang, balet ta agnapopoolan! Inmasingger si Moises pian nanengneng ton maong.
Antam no anto so agawa?— Akarengel si Moises na boses ya ontatawag a nanlapud pegley na saman ya ondadalang a tanaman. Walay ontatawag a boses, “Moises! Moises!” Siopa so akanboses?— Say Dios a mismo! Dakel so kimey ya ipagawa na Dios ed si Moises. Inkuan na Dios: ‘Gala ta ibaki ta ka ed kinen Faraon, say ari na Ehipto, pian itaynan mo so katooan ko ya anak na Israel diman ed Ehipto.’ Insipan na Dios a tulongan toy Moises pian gawaen iya.
Balet inkuan nen Moises ed Dios: ‘No onsabi ak ed saray anak na Israel tan inkuan ko ya imbaki ak na Dios. Panon to no tepeten da ed siak, “Siopa so ngaran to?” Anto so yebat ko?’ Inkuan na Dios ed si Moises ya ibaga to ed saray anak na Israel: ‘Imbaki ak nen Jehova ed sikayo, tan inkuan to ed siak a Jehova so ngaran to ed andi-anggaan.’ (Exodo 3:1-15) Ipapanengneng na saya a pansiansiaen na Dios so ngaran a Jehova. Agton balot umanen itan. Labay na Dios a sikatoy nakabat ed ngaran to, a Jehova, ed andi-anggaan.
Sanen pinmawil si Moises ed Ehipto, say amta na saray Ehipsio et si Jehova so andi-kakanaan a dios na saray Israelita. Agda amta a sikatoy Dios ed interon dalin. Kanian inkuan nen Jehova ed ari na Ehipto: ‘Ipaamtak so ngaran ko ed interon mundo.’ (Exodo 9:16) Talagan impaamta nen Jehova so ngaran to. Antam no panon ton ginawa itan?—
Onia’ay, impaipaway to ed si Moises iray Israelita manlapud Ehipto. Sanen akasabi ra ed Ambalangan Dayat, pinaekatan nen Jehova so pegley na satan pian walay nadalanan da. Dinmalan iray Israelita ed satan ya amagan dalin ed pegley na dayat. Balet kayarin linmusob si Faraon tan amin a sundalo to diad amagan dalin na dayat, biglan tinmabon so apalduan danum tan nalner iray amin ya Ehipsio.
Tampol ya akabatan na totoo ed interon mundo so ginawa nen Jehova diad Ambalangan Dayat. Panoy pakaamta tayo ya abalitaan da itan?— Onia’ay, kalabas na ngalngalin 40 a taon, saray Israelita so akasabi ed Canaan, a satan so dalin ya insipan nen Jehova ya iter ed sikara. Diman et imbaga na kalangweran nin bii a si Rahab ed duaran Israelita: “Ta nadngelan mi no panon so inpamaekat nen Jehova ed danum na Ambalanga a Dayat ed arap yo.”
Dakel a totoo natan so singa met saraman ya Ehipsios. Agda panisiaan a si Jehova so Dios ed interon dalin. Kanian labay nen Jehova a sikatoy ipaamta na totoo to ed arum. Ontan so ginawa nen Jesus. Nen magano lan manampot so bilay to diad dalin, inkuan to ed si Jehova diad pikakasi: “Impakabat ko ed sikara so ngaran mo.”
Kasin labay mon aligen si Jesus? Ibalitam sirin ed arum a say ngaran na Dios et Jehova. Naimanom a dakel a totoo et agda amta itan. Kanian nayarian mon ibasa ed sikara so teksto ed Biblia diad Salmo 83:18. Nengnengen ta natan sirin itan a teksto diad Biblia. Onia so ibabaga to: “Pian saray totoo nakabatan da a sika, a say ngaran mo a bukbukor et Jehova, sankatageyan ka a manuna nen say amin a dalin.”
Antoy naaralan ta diad impambasa ed saya?— On, naaralan ta a say Jehova et sankaimportantian a ngaran. Satan so ngaran na Makapanyarin amin a Dios, say Ama nen Jesus tan say Sakey a nanggawa ed amin a bengatla. Tan tandaan, inkuan nen Jesus a nepeg tayon aroen si Jehova a Dios ed interon puso tayo. Kasin aaroen mo si Jehova?—
Panon tayon nipanengneng ya inaro tayo si Jehova?— Say sakey a paraan et diad pangamta ed sikato bilang Kaaro. Say sananey a paraan et diad pangipaamta na ngaran to ed arum. Nayarian tayon ipanengneng a mismo diad Biblia a say ngaran to et Jehova. Nayarian tayo met ya ibaga so makapakelkelaw iran bengatla a ginawa nen Jehova tan saray maong a bengatla a ginawa to. Saya so mamaliket a maong ed si Jehova lapud labay to a sikatoy nakabatan na totoo. Sarag tayoy mibiang a manggawa ed satan, agta ontan?—
Aliwan amin et ondengel no salitaen tayo si Jehova. Dakel a totoo so agdinmengel anggan sanen sinalita nen Jesus, say Sankamaongan a Managbangat, so nipaakar ed Sikato. Balet satan so ag-amatunda ed si Jesus pian itongtong so nipaakar ed si Jehova.
Kanian aligen tayo si Jesus. Itultuloy tayo sirin ya itongtong so nipaakar ed si Jehova. No gawaen tayo itan, napaliket si Jehova a Dios ed sikatayo lapud ipapanengneng tayoy panangaro tayo ed ngaran to.
Basaen natan ed Biblia so pigara nin teksto a mangipapanengneng ed kaimportantian na ngaran na Dios: Isaias 12:4, 5; Mateo 6:9; Juan 17:6; tan Roma 10:13.


text:
Antoy Ibabaga na Biblia Tungkol ed Panangaro ed Sarili?
Say ebat na Biblia
Ibabangat na Biblia ya duga met labat tan kaukolan ni ingen ya aroen moy sarilim diad balanse ya paraan. Duga labat ya asikasoen moy sarilim, walay respetom ed sarilim, tan naliknam ya walay kanam. (Mateo 10:31) Balet ag-ibabangat na Biblia ya magmaliw tayon makasarili. Imbes, ibabangat to tayon magmaliw ya balanse no tungkol ed panangaro ed sarili.
Siopay manuna ya dapat tayon aroen?
Say Dios so dapat ya manuna tayon aroen. Ibabangat na Biblia ya say sankaimportantian ya ganggan et: “Arom si Jehova a Dios mo ed interon pusom.”—Marcos 12:28-30; Deuteronomio 6:5.
Say komaduan sankaimportantian ya ganggan et: “Arom so kaparam a too a singa ed sikan dili.”—Marcos 12:31; Levitico 19:18.
Anggano anggapoy espisipikon ganggan ed Biblia ya aroen moy sarilim, say ganggan ya “arom so kaparam a too a singa ed sikan dili” et mangipapanengneng ya normal tan parad pankaabigan mo so pangaro tan panrespeto ed sarilim diad balanse ya paraan.
Siopa so manunan inaro nen Jesus?
Impanengneng nen Jesus no panon ya balansien so panangaro ed Dios, kaparan too, tan sarili, tan ingganggan to ray disipulo to ya aligen day alimbawa to.—Juan 13:34, 35.
Si Jehova a Dios so manunan inaro nen Jesus tan inusar toy interon bilay to pian sumpalen so kimey To. Oniay imbaga to: “Pian naamtaan na mundo ya inarok so Ama, gagawaen ko so ingganggan ed siak na Ama.”—Juan 14:31.
Inaro nen Jesus iray totoo tan impanengneng to itan diad impangiter to ed saray pankaukolan da, ya inter to ni ingen so mismon bilay to parad sikara.—Mateo 20:28.
Nibagan inaro to met so sarili to diad balanse ya paraan ta walay panaon ton manpainawa, mangan, tan man-enjoy kaiba iray papatumbok to tan arum ni ya posiblin magmaliw met ya disipulo to.—Marcos 6:31, 32; Lucas 5:29; Juan 2:1, 2; 12:2.
Kasin nabawasan so liket mo tan respetom ed sarilim no unaen mon aroen so arum?
Andi. Pinalsa itayo na Dios unong ed indengan to, tan say manunan kualidad to et say agmakasarilin aro. (Genesis 1:27; 1 Juan 4:8) Labay ton ibaga, wala met so abilidad tayon ipanengneng so agmakasarilin aro. Tua ya kaukolan tayon aroen so sarili tayo, balet mas maliket tayo no say Dios so manunan aroen tayo tan lanang tayon manggaway kamaongan ed arum. Singa ibabaga na Biblia, “mas makapaliket so mangiter nen say mangawat.”—Gawa 20:35.
Ibabaga na dakel a totoo natan ya magmaliw kan maliket no iyunam so sarilim. Sinalatan da la so “arom so kaparam a too” na “arom so sarilim.” Pero apatunayan la na dakel a totoo natan ya mas balibali liknaan da tan mas maliket ira nen inunor da iyan makabat ya bilin na Biblia: “Mantultuloy komon ya anapen na kada sakey so pankaabigan na arum a too, aliwan say dilin pankaabigan to.”—1 Corinto 10:24.


text:
Malet a Garantiya na Sankamelagan a Letra na Hebreo
Kasin talagan makapantiwala tayo ya amin ya impromisa na Dios et ontua? Kombinsido si Jesus ya ontua iratan, tan pinabiskeg toy pananisia na saray dinmengel ed bangat to. Isipen pa imay panangikompara ya binitla to diad Sermon to ed Palandey ya akarekord ed Mateo 5:18: “Ibagak ed sikayo a mas mainomay nin naandi so tawen tan dalin nen say agpakasumpal na anggan sakey a sankamelagan a letra odino sakey a gulis na letra na Ganggan.”
Say sankamelagan ya letra ed alphabet na Hebreo et י (yod). Atan so unonan letra na Tetragrammaton, say sagradon ngaran na Dios, ya Jehova. * Parad saray eskriba tan Fariseo nensaman, aliwan saray salita tan letra labat na Ganggan na Dios so importante, noagta importante met so kada “gulis na letra.”
Imbaga nen Jesus ya mas mainomay nin naandi so tawen tan dalin nen say agpakasumpal na sankamelagan ya detalye na Ganggan. Pero ibabaga na Biblia ya say literal ya tawen tan dalin et agbalot naandi. (Salmo 78:69) Say labay ya ibaga sirin nen Jesus et seguradon nasumpal so sankamelagan ya detalye na Ganggan.
Importante kasid si Jehova iray angkekelag ya detalye? Ay on. Isipen pa: Ingganggan nen Jehova iray Israelita nensaman ya agda puputeren so anggan sakey a pukel na karnero ya pateyen da parad Paskua. (Exodo 12:46) Singa melag itan ya detalye awa? Kasin atalosan da so rason no akin ya agda nepeg ya puteren so anggan sakey ya pukel? Ompan andi. Pero amta nen Jehova ya ipapanengneng na sayan detalye so nagawad Mesias—anggapoy naputer ya anggan sakey ya pukel to no sikatoy pateyen diad panamairapan ya poste.—Salmo 34:20; Juan 19:31-33, 36.
Antoy naaralan tayod imbaga nen Jesus? Makapantiwala tayo ya ontua so amin ya impromisa nen Jehova a Dios, anggan saray sankamelagan ya detalye. Malet itan ya garantiya ya iiter na sankamelagan ya letra na Hebreo!
^ par. 3 Say sankamelagan ya letra na alphabet na Griego et iota ya mipara ed letra na Hebreo ya י (yod). Say Ganggan ya inter na Dios ed si Moises et insulat tan kinopya ed lenguahen Hebreo, kanian mapatnag ya say tutukoyen nen Jesus et say Hebreon letra.